Мәҙәниәт » Страница 3 » Архив газеты "Йәшлек"\nХыял китмәһен тормоштан Мәҙәниәт\nКөндәлек мәшәҡәттәргә сумып йәшәп ятҡан саҡта бик йыш ҡына хыял донъяһынан алыҫлашабыҙ, ваҡ-төйәк эштәргә бирелеп, зәңгәр күккә һоҡланып йә уйланып бағырға ла ваҡыт тапмайбыҙ. «Хыял китә беҙҙең тормоштан. Унһыҙ тормош юҡ. Хыяллана белмәйбеҙ, оноттоҡ. Хыял – кешене йәшәтә, матурлыҡҡа, яҡтылыҡҡа, сафлыҡҡа саҡырған йондоҙ ул!» Салауат Әбүзәрҙең «Хыялый» исемле лирик комедияһының бүтәндәрҙә үҙенең тойғоларына, хыялдарына яҡлау тапмаған Ғиззәт тигән геройының һүҙҙәре был. Ул инде олоғайған кеше, бөтә тормошо хыялдарға бирелеп үткән. Тик үҙен аңларҙай кешене генә тапмаған. Төндә йондоҙҙарға текләп ултырғаны, кистәрен яңғыҙы гармун һыҙҙырғаны өсөн күмәкләшеп «ябалаҡ» тигән ҡушамат таҡҡандар. Янында үҙе өсөн өҙөлөп торған ҡатыны булһа ла, ысын йөрәктән уның күңел кисерештәрен аңларҙай кешеһе булмағас, Ғиззәттең күңелен был ғына хушһындыра алмай.\nМадагаскар – тәбиғи музей Мәҙәниәт\nБынан бер нисә йыл элек «Мадагаскар» исемле йәнһүрәт сығып, олоһонан кесеһенә тиклем бик күп халыҡты экрандарға төбәлеп ултырырға мәжбүр иткәйне. Хәтерләгеҙ әле, ниндәй ваҡиғалар булғайны унда?\n...Нью-Йорк зоопарктарының береһендә йәнлектәр бик яҡшы йәшәй. Алекс исемле арыҫлан, бегемот Глория, Мелман тигән жираф, араларында зебра ла бар. Нәҡ бына ошо Марти кәртә сиктәренә һыймай, иреккә – саваннаға талпына. Көндәрҙән-бер көндө, дөрөҫөрәге, төндә, ниһайәт, ул ҡасып китә. Иптәштәре уны ҡотҡарыу ниәтенән артынан төшә. Әммә был дүртәү тиҙ тотола. Тотола ла Кенияға «һөргөн»гә ебәрелә. Барып ҡына етә алмайҙар – Мадагаскар утрауына эләгәләр. Ә бында әҙәм заты юҡ, бары тик летчиктарҙың һөлдәләре генә күренә. Утрау иһә лемурҙар ҡулында...


Бәйтерек (монумент) — Башҡорт Википедияһы\nБыл терминдың башҡа мәғәнәләре лә бар, ҡарағыҙ: Бәйтерек.\nБиналар менән уратып алынған Бәйтерек\nБина тибы Монумент\nАрхитектор Рөстәмбәков Аҡмырҙа Иса улы\nТөҙөлөшө 25 октябрь 1996 йыл—30 август 2002 йыл йылдар\nБейеклеге 100 м\nБәйтерек (тулы атамаһы — «Астана-Бәйтерек»; ҡаҙ. Бәйтерек) — Ҡаҙағстан Республикаһының баш ҡалаһы Нур-Солтанда урынлашҡан монумент. Ҡаланың төп һәм танылыу алған иҫтәлекле урыны.\nҠаҙағстан Республикаһы президенты Назарбаев Нурсолтан Әбеш улы инициативаһы буйынса проектҡа старт бирелә. Монумент проектының авторы — ҡаҙаҡ архитекторы Рөстәмбәков Аҡмырҙа Иса улы.\nТөҙөлөш барышында ер эштәренең күләме 8600 м³, бетон эштәренең күләме — 2900 м³, металл конструкциялар эштәренең күләме — 1 килотонна, көмбәҙгә быяла ҡуйыу — 1555 м².\nШымартыу, инженер һәм башҡа махсус эштәрҙе башҡарыу өсөн 23 субподрядсы йәлеп ителә. Металл конструкцияларының һәм быяла ҡуйыуҙың дөйөм хаҡы яҡынса 6 миллион АҠШ доллары тәшкил итә. Объект Дәүләт комиссияһы актына ярашлы 2003 йылда тапшырыла.\nҠоролманың бейеклеге 100 метр тәшкил итә, ә конструкцияның осонда урынлаштырылған шар менән бергә — 105 метр. Шарҙың диаметры 22 метр тәшкил итә.\nТүбәнге кимәле дүрт ярым метрға ер аҫытына инеп китә, бында кафе, аквариумдар һәм «Бәйтерек» минигалереяһы урынлашҡан. Ошонан уҡ лифт ярҙамында иң юғары кимәлгә — шарға күтәрелергә мөмкин, уның эсендә бар һәм панорама залы урынлашҡан.\nҠунаҡтар өсөн обзор экскурсияларҙы ҡаҙаҡ, урыҫ һәм башҡа телдәрҙә уҙғаралар.\n2016 йылда конструкцияны ремонтлау кәпәклеге тураһында ҡарар ҡабул ителә, уның өсөн 400 миллион тенге аҡса бүленгән.\nМонумент 1997 йылда баш ҡаланы Алматынан Астанаға күсереү символы булараҡ төҙөлгән.\nҠаҙаҡ халҡы тормошоноң яңы этабы башланыуының символы һымаҡ «Бәйтерек» монументының әһәмиәтлеге «Аялы алакан» (ҡаҙ. Аялы алақан — «хәстәрле ҡулдар») художестволы композицияһы аша сағылдырыла, бында президенттың уң ҡулының эҙе (оттискыһы) тора. Был композиция 97 метр бейеклектә ҡуйылған, һәм 1997 йыл Астаны илдең яңы баш ҡалаһы тип иғлан итеүен һәм Ҡаҙағстан тарихында яңы дәүер башланыуҙы сағылдыра.\nҮҙәктә донъяның 17 дин вәкилдәренең автографтары менән ағас глобус ҡуйылған, ул барлыҡ диндәрҙең берҙәмлеген сағылдыра.\n«Бәйтерек» монументы үҙенең урынлашыуы һәм композицион төҙөлөшө менән боронғо күсмә халыҡтарҙың космогоник күҙаллауҙарын күрһәтә, уларҙың риүәйәттәренә ярашлы донъялар сиктәрендә Донъя йылғаһы аға. Уның яр буйында Ғүмер ағасы — Бәйтерек (ҡаҙ. Бәйтерек — «тирәк ағасы», шулай уҡ «терәк, ҡурсалаусы, һаҡлаусы») күтәрелгән, ул үҙенең тамырҙары менән ерҙе тотоп тора, ә ботаҡтары менән күк йөҙөн терәтә. Ағастарҙың тамырҙары ер аҫты донъяһында, уның олоно — ер өҫтө донъяһында, ә ботаҡтары — күк йөҙө донъяһында урынлашҡан.\nЙыл һайын Ғүмер ағасының ботаҡтарында Самрук (Сәмреғош, Самрау) йомортҡа — Ҡояшты һала, уны ағас төбөндә йәшәгән аждаһа йота. Был йәй һәм ҡыштың, көн һәм төндөң, Яҡшылыҡ һәм Яманлыҡты сағылдыра.\n«Бәйтерек» йәш, ныҡ, үҫеүсе ағасты аңлата, үҙенең тарихи тамырҙарын һаҡлап ныҡлы терәккә эйә булған һәм киләсәктәге сәскә атыуға ынытылышы булған дәүләтте сағылдыра.\nҠаланың үҙәгендә «Бәйтерек» монументы тирәһендәге ҙур парк майҙандары даими рәүештә мәҙәни саралар уҙғарыу өсөн файҙаланыла. 2010 йылда Астананың ҡала акиматы саҡырыуы буйынса бында Берлиндан United Buddy Bears (айыуҙар берләшмәһе) халыҡ-ара күргәҙмәһе ойошторола. Һөҙөмтәлә донъяның төрлө илдәренең оҫталары тарафынан эшләнгән 125 уникаль сәнғәт әҫәрҙәре бер күргәҙмәлә күрһәтелә.\nКопиялары[үҙгәртергә | вики-тексты үҙгәртергә]\n2010 йылдың 27 майында Көнсығыш Ҡаҙағстан өлкәһенең Усть-Каменогорск ҡалаһында монументтың бәләкәй копияһы ҡуйыла. Уның бейеклеге 28,5 метр, ә ауырлығы 22 тонна тәшкил итә.\nЭкибастузда ҡаланың 50-йыллыҡ скверында монументтың бәләкәй копияһы ҡуйыла.\nТөньяҡ Ҡаҙағстан өлкәһе Яңы Ишем ауылының Астана паркында монументтың бәләкәй копияһы ҡуйыла. Бейеклеге 3 метр.\nҠарағанды өлкәһе Каркаралинск ҡалаһында монументтың мини-копияһы ҡуйыла.\n2018 йылда Ҡустанай өлкәһе Лисаковск ҡалаһында монументтың мини-копияһы ҡуйыла. Уның бейеклеге 15 метр.\nҠарағанды өлкәһе Шахан ҡала тибындағы ҡасабала Мәҙәниәт йорто майҙанында монументтың бәләкәй копияһы ҡуйыла.\n«Бәйтерек» монументы Астананың 10-йыллығына бағышланған 50 тенге иҫтәлекле тәңкәһендә һүрәтләнгән\nБәйтерек 10000 тенге купюраһында\n↑ Торгын НУРСЕИТОВА Акмурза Рустембеков: В Алматы все объекты рассчитаны на девять баллов (2012-09-15). 12 декабрь 2013 тикшерелгән.\n↑ 10 современных казахстанских архитекторов (2013-05-17). 12 декабрь 2013 тикшерелгән.\n↑ 400 млн тенге\n↑ Байтерек. Mustvisit. 21 октябрь 2016 тикшерелгән.\n↑ Байтерек, Астана-Байтерек\n↑ Байтерек сказка-быль Ҡалып:Webarchive\n↑ Монтаж за одну ночь (+фото) www.yk.kz\nБәйтерек (монумент) Викимилектә\nВиртуаль тур 3D Google Maps Street Vew —    \nВид на Байтерек (монумент) на сервисе Яндекс.Панорамы.\nhttps://ba.wikipedia.org/w/index.php?title=Бәйтерек_(монумент)&oldid=960500 ҡабул ителгән\nБыл бит һуңғы тапҡыр 08:22 4 август 2020 үҙгәртелгән.


Рөстәм Хәмитов «Асыҡ инновациялар» халыҡ-ара форумы эшендә ҡатнашты // Йәмғиәт | новости башинформ.рф\nРөстәм Хәмитов «Асыҡ инновациялар» халыҡ-ара форумы эшендә ҡатнашты\n11:27, 1 ноября 2013 Йәмғиәт\n31 октябрҙә Башҡортостан Президенты Рөстәм Хәмитов «Асыҡ инновациялар» Мәскәү халыҡ-ара инновацион үҫеш форумы эшендә ҡатнашты. Республика етәксеһе Рәсәй төбәктәре, «Сколково» фонды, РОСНАНО стендтарын ҡараны. Шулай уҡ форум майҙансығында Рөстәм Хәмитов Рәсәйҙең сәнәғәт һәм сауҙа министры Денис Мантуров менән осрашты, тип хәбәр иттеләр төбәк башлығының матбуғат хеҙмәтендә.\nФорумда журналистар менән осрашыу барышында Рөстәм Хәмитов, «беҙҙең республика илдең инновация яғынан алға киткән төбәктәре иҫәбенә инә, беҙ Рәсәй Федерацияһы Инновацион төбәктәре ассоциацияһында торабыҙ», тип билдәләне.\nПрезидент «күргәҙмә барыһын да ҡыҙыҡһындыра, ул бик мөһим» тип һыҙыҡ өҫтөнә алды. Республика төрлө сәбәптәр арҡаһында быйыл үҙ экспозицияһын ҡуймаһа ла, ике-өс йылдан мотлаҡ үҙ продукцияһын күрһәтәсәк, тине ул.\nРеспубликаның Рәсәйҙең Инновацион төбәктәре ассоциацияһында ҡатнашыуы ни тиклем файҙалы, тигән һорауға яуап биреп, Рөстәм Хәмитов, «был Ассоциация үҙенә тиңдәрҙе берләштерә. Был эштә ысын мәғәнәһендә алға киткән төбәктәр, бер-береһенә ярҙам итеп, ниндәйҙер бер дөйөм идеология барлыҡҡа килтерә. Әгәр ниндәйҙер тәғәйен проекттар тураһында һүҙ алып барғанда, был инде федерация субъекттарының өҫтөнлөгө. Ә бына норматив документация әҙерләү, Рәсәй Федерацияһы бюджетында инновацион үҫешкә юл барлыҡҡа килһен өсөн аҡса эҙләү – был тап Ассоциацияның бурысы. Ассоциация – ул үҙе тирәләй лидерҙар ойошҡан ядро. Улар бөтә ил өсөн финанс эҙләп таба һәм ошо тематиканы алға һөрә», тине.\nТеги: бр президенты,инновациялар,форум


Бәләбәй район үҙәк дауаханаһында компьютер томографияһы бүлмәһе асылды\nЗаманса ҡоролма пациенттарҙы ентекле тикшереү өсөн ҡулланыла. Томограф ярҙамында йөрәк, баш мейеһе, арҡа һөйәге һәм онкология сирҙәренә диагностика уҙғарырға мөмкин. Быға тиклем район халҡы тикшереү үтер өсөн күрше ҡалаларға йөрөгән. Ҡоролма күп ауырыуҙарҙы ваҡытында дауаларға ярҙам итәсәк, тип ышана табиптар.\nАндрей Голубев, Бәләбәй район үҙәк дауаханаһының баш табиб урынбаҫары: «Ҡоролма бигерәк тә операция кисереүсе пациенттарҙы дауалауҙа уңайлы. Ғәҙәттә, операциянан һуң пациентты яңынан тикшереү мөһим. Хирургия бүлегенә тәүлегенә йөҙҙән ашыу кеше мөрәжәғәт итә. Уларҙың күбеһе ауыр тән йәрәхәте алыусылар. Тамограф зарарланған органды ентекле тикшереп, дөрөҫ диагноз ҡуйырға ярҙам итә».


«Киске Өфө» гәзитенең сайты - БАЛАЛАРЫҒЫҘ МЕНӘН ТУҒАН ТЕЛДӘ АРАЛАШЫҒЫҘ! - 2020 - Мәҡәләләр\n"Балаларҙы үҙ туған теленә нисек ылыҡтырырға, өйрәтергә, телмәр эшмәкәрлеген әүҙемләштерергә һәм шул нигеҙҙә телмәр үҫтерергә?" тигән һорау әлеге көндә башҡорт теле уҡытыусыларын ғына түгел, ғөмүмән, үҙ теле өсөн борсолған бар кешене лә борсойҙор. Һуңғы йылдарҙа беҙ ни эшләптер тел мәсьәләһе ҡағылған проблемаларҙа йыш ҡына кемделер ғәйепләргә, кемгәлер үпкәләргә, кемгәлер асыуланырға тырышабыҙ кеүек. Шул уҡ ваҡытта туған тел алдында һәр беребеҙ үҙ бурысыбыҙҙы белеп тә бөтмәйбеҙ, хатта белергә лә теләмәйбеҙ. Ә кемде ғәйепләргә һуң? Өйҙә балаларыбыҙ менән аралашҡанда бер кем дә беҙҙең ауыҙыбыҙҙы бәйләп ултыртып ҡуймай ҙа инде.\n"Алма ағасынан алыҫ төшмәй" - ти йор телле халҡым мәҡәле. Ата-әсәһе өйҙә матур итеп үҙ туған телендә һөйләшһә, эргәлә йөрөгән бала ла телмәргә, хатта үҙе лә һиҙмәҫтән, ҡушылмай ҡалмай бит. Телгә ҡарата ҡараш та, ихтирам, иғтибар, һөйөү ҙә мотлаҡ ғаиләнән, олатай-өләсәйҙән, атай-әсәйҙән башлана. Аллаға шөкөр, үҙем ике малайға әсәймен. Икеһенең дә исемен алдан уйлап ҡуштыҡ: Арыҫлан менән Алисхан. Өйҙә улдарым менән тик башҡорт телендә генә аралашам. Йәйге каникулды Мәсетле районының йәмле Әй буйында урынлашҡан Яңы Мишәр ауылында үткәрәбеҙ. Өләсәйебеҙ ҙә ейәндәре һәм бер ейәнсәре менән тик башҡорт телендә генә һөйләшә. Оло улым спорт менән дуҫ, уҡыуҙа ла һынатмай, әлеге көндә программистҡа уҡый. Өфө ҡалаһы Ленин районының 2-се һанлы башҡорт лицейын тамамланы. Өс йыл рәттән "Шаяниум" шаяндар һәм отҡорҙар бәйгеһендә республика кимәленә сыҡтылыр, улым "Тағы ла ике..." командаһының лидеры булды. Шулай уҡ башҡорт теленән олимпиадаларҙа, төрлө конкурстарҙа ҡатнашып, призлы урындар алды, 9-сы класты тамамлағанда ТДИ-ны башҡорт теленән дә тапшырҙы. Уның башҡорт телен яҡшы белеүе бер ваҡытта ла башҡа фәндәрҙе үҙләштерергә ҡамасауламаны. 18 йыл башҡорт теле уҡытыусыһы булараҡ һынағаным бар, үҙем уҡытҡан, үҙ туған телен яҡшы белгән уҡыусыларым да башҡа фәндәрҙән һынатмайҙар.\nМәктәпкә уҡырға килгәндә лә, хатта үҙ туған телемде һайлайым тип ғариза яҙғанда ла һәр ата-әсә үҙ ирке менән яҙа, береһе лә көсләп, башҡа телде һайлағыҙ тип эргәләрендә тормай! Ата-әсәнең башҡорт булып та, үҙ балаһына башҡорт телен уҡытырға теләмәүе күп уҡытыусыларҙы ла аптырата. Бына мине лә аптырата, уйландыра, хафаға һала. Хатта шундайҙар араһында республикабыҙға исемдәре киң билдәле шәхестәр ҙә булыуы тетрәндерә. Был ни өсөн шулай, тигән һорауға күпме эҙләһәм дә яуап таба алмаҫмын кеүек. Үҙ туған телен уҡырға теләүселәргә әлеге көндә бик күп мөмкинлектәр бар. Мәҫәлән, беҙҙең Киров районының 3-сө гимназияһында башҡорт телен дәрес булараҡ уҡытыуҙан тыш, фольклор түңәрәктәре лә ойошторолған. Шунлыҡтан, башҡорт телен аҙнаһына 4 сәғәт уҡытып та була. Туған тел булараҡ башҡорт теле 1-се кластан 9-сы класҡа тиклем уҡытыла. Өйҙә ярым-йорто ғына башҡортса һөйләшеп, баланың теле бай, һутлы булыуына өлгәшеп булмай, әлбиттә. Балаға туған телдә шиғырҙар уҡыу, әкиәттәр һөйләү, йыр тыңлау мотлаҡ, һәм ошо бурыстар беҙгә, башҡорт теле уҡытыусыларына, йөкмәтелә лә инде. Һәр дәресемдә мотлаҡ тик башҡорт телендә һөйләшәм. Үҙем уҡытҡан уҡыусыларымды йәмәғәт эштәрендә ҡатнаштырам, осрашыуҙар, конкурстар ваҡытында мотлаҡ башҡорт милләтенән булған уҡыусыны алып барыусы итеп ҡуябыҙ. Дәрестәремдә күберәк башҡорт халҡының тарихы, тәбиғәте, билдәле шәхестәре тураһында текстар ҡулланам, уларҙа милләтемә ҡарата ғорурлыҡ уятырға тырышам. Бәләкәй генә ваҡиғаға ла сикһеҙ ғорурланам, 1 сентябрь көнөндә 1-се класс уҡыусыларының саф башҡорт телендә шиғыр һөйләп, тантананы асып ебәреүе оло шатлыҡ булһа, байрамды алып барыусы 11-се класс уҡыусыһы Ғөбәйҙуллин Эриктың миңә ҡарап күҙ ҡыҫып, баш бармағын күрһәтеп, ғорур тороуы күңелемә икеләтә байрам.\nРайон, ҡала һәм республика кимәлендә үткәрелгән бер сараларҙан да уҡыусыларымды ҡалдырмаҫҡа тырышам. Ошо сараларҙа ҡатнашыу балаларға аудитория алдында сығыш яһарға, үҙ фекерҙәрен еткерергә һәм ҡыйыулыҡ, оялсан булмау, үҙ-үҙен йәмғиәт алдында тота белеү һыҙаттарын үҫтереүгә ярҙам итә. Ата-әсәләр менән дә йыш аралашып торабыҙ. Башҡаларға өлгө булырлыҡ, олимпиадаларҙа, төрлө конкурстарҙа уңышлы сығыш яһаған, уҡыуҙары менән генә түгел, ә тәрбиәле булыуҙары менән дә башҡаларҙан айырылып торған, үҙ туған телен яҡшы белгән уҡыусыларым бихисап: Әйүпова Зөлхизә, Әйүпов Айтуған, Харрасова Сабина, Шәйәхмәтов Арыҫлан, Ғәлиуллина Сулпан, Кинйәбаева Гөлмирә, Батырова Сабина, Уколова Камилла, Хәлитов Данис, Мөлөкөв Артур, Фәттәхов Илсур. Уларҙан тыш, мәктәпте тамамлаған уҡыусыларым да минең ғорурлығым: Ғөбәйҙуллин Эрик, Суфиянов Ильяс, Яҡупова Камила, Рәхмәтуллина Камила, Вафина Луиза, Рысаева Эльмира, Толобаева Әлиә, Ғәлиева Зөлфиә, Мортазин Артур, Шәйәхмәтов Рөстәмдәр гимназиябыҙға килеп, хәлдәребеҙҙе белешеп, саф башҡортса аралашып китәләр. Улар барыһы ла юғары уҡыу йорттарында белем алалар, ҡайһылары ҡулдарына диплом алып, эшләп йөрөйҙәр. Суфиянов Ильяс кеүек уҡыусыларымдың интернетта дуҫтары менән башҡортса аралашыуы мине бигерәк тә ҡыуандыра. Уларҙың ата-әсәләренә, олатай-өләсәйҙәренә мең рәхмәт!\nМәктәптәрҙә башҡорт теленең ниндәй кимәлдә булыуы, нисек уҡытылыуы тик башҡорт теле уҡытыусыларынан ғына тора. Бының өсөн уҡытыусының үҙенең башҡорт телен яратыуы, үҙ балаларын милли рухта тәрбиәләүе, бар сараларҙа ла әүҙемлек күрһәтеүе мотлаҡ, әлбиттә. Әлеге мәлдәге дистанцион уҡытыуҙы ла йырып сығып киләбеҙ. Башҡортса шиғырҙар ятлайбыҙ, әкиәттәр һөйләйбеҙ, йырлайбыҙ ("Бөйөк Еңеү байрамы", "Һаумы, һаумы әкиәт"), бейейбеҙ ("Бейеү көнө"), милли кейемдәр ҙә кейәбеҙ ("Милли кейемдәр көнө"), диктант та яҙабыҙ (Башҡорт теленән онлайн диктант). Ғөмүмән, бер ҙә тик ултырмайбыҙ. Кеше үҙ күңелендә нимә бар, башҡаларҙа ла шуны күрә. Телем тип йәшәгән һәр кем мине аңлар һәм ризалашыр.\n"Үҙ туған телен яҡшы белгәндәр сит телдәрҙе яҡшыраҡ үҙләштерә", йәки "Үҙ туған телендә теле асылған бала яҡшы өлгәшә һәм һәләтле була" тигән фараздар менән тулыһынса килешәм. Сөнки үҙем уҡытҡан 3-сө гимназияла ла һәләтле балалар, тик "5" билдәһенә өлгәшкән, үҙенең туған телендә иркен аралашҡан уҡыусыларыма ҡарап һоҡланам, ҡыуанам һәм сикһеҙ ғорурланам мин. Телебеҙгә йәм биреп, һут өҫтәп, уны ҡурсалап, яҡлап, һаҡлап торорҙай уҡыусыларыбыҙ булған саҡта телебеҙ йәшәр тип өмөтләнәм. "Һәр ерҙә лә лидер булып, үҙ фекерҙәрегеҙҙе ҡурҡмайынса аҡыллы һәм дәлилдәр менән әйтергә өйрәнегеҙ", - тип өйрәтәм мин уларҙы (Бында һүҙ кем менәндер аңһыҙ рәүештә бәхәсләшеү тураһында бармай). Тимәк, ата-әсәләргә уйланырға кәрәк, уның балаһы киләсәктә кем була һуң? Үҙ туған телен белмәгән маңҡортмо, әллә үҙ илендә ышаныслы атлап йөрөгән лидермы?\nБөгөнгө көндә башҡорт теле уҡытыусыларын, методистарын, ғалимдарын да телен ҡурсалап, яҡлап, һаҡлап торған ҙур ҡалҡанға оҡшатам. Нәҡ уларҙың хәләл көсө, ныҡышмалы эшмәкәрлеге, тырышлығы менән йыл һайын төрлө-төрлө конкурстар, олимпиадалар үткәрелә. Унда башҡорт балалары ғына түгел, башҡа милләт балалары ла ҙур теләк менән ҡатнаша. Ошондай яҡлаусылары булғанда ғорур яңғыраған, илһам шишмәһе булған телебеҙ - башҡорт теле лә йәшәр, сәскә атыр! Ошо яҡты донъяға тыуғанда йән менән, әсә һөтө менән, тәүге һулыш менән ингән телебеҙгә ҡарата миһырбанлы, иғтибарлы, ихтирамлы булһаҡ икән. Бөтә байлыҡтарҙан да ҡиммәтлерәк, аҫылыраҡ, зиннәтлерәк булған халҡыбыҙ хазиналарын: эпос, мәҡәл, йыр, әйтем, әкиәттәрҙән торған халҡыбыҙҙың рухи гәлсәрен һәр кем үҙ телендә аңлаһа ине. Бөгөнгә ҡәҙәр башҡорт милләте, бөтә һынауҙарға ҡарамаҫтан, үҙенең изгелекле, асыҡ күңелен, моңло йырҙарын, һоҡланғыс ғөрөф-ғәҙәттәрен һаҡлап ҡала алды. Артабан да шулай дауам итер тигән өмөттә ҡалырға яҙһын. Бының өсөн күп кәрәкмәй. Тик айыҡ аҡыл, үҙ илеңдең патриоты булыу, үҙ туған телеңдән оялмау, уны ҡәҙерләү һәм балаларыңа өйрәтеү генә кәрәк.\n3-сө Өфө ҡала гимназияһының\nЯҙылған: 29.05.20 | Ҡаралған: 374


On-line яңылыҡтар » Яйыҡ гәзите | Газета Яик\nЯйыҡ гәзите » On-line яңылыҡтар\nЙәш һәм актив янғын һүндереүселәр06.04.2018\nРеспубликабыҙ үҙенең 100 йыллыҡ юбилейын билдәләһә, ҡалабыҙ әлегә 55 йыллыҡ датаһын туйлаясаҡ.\nУлар менән бергә ҡаланың 24-се янғын-ҡотҡарыу часына ла 25 «йәш» тула.\nБалалар ижады һарайында уҙғарылған «Иң яҡшы йәш янғын һүндереүселәр дружинаһы агитбригадаһы» муниципаль конкурсының һайланма этабы тап ошо юбилей даталарына арналды. Был юлы ауыл мәктәптәренән ете команда көс һынашты, ихлас ярышты.\n- Сара өс этаптан тора. Беренсеһе - һүрәттәр конкурсы булды. Икенсеһендә уҡыусыларға өйгә эш бирелгәйне. Улар янғын хәүефһеҙлеге темаһына ви-деороликтар әҙерләне. Һәр команда тырышҡан. Был юлы ауыл мәктәптәрендәге агитбригадаларҙың сығышын ҡараясаҡбыҙ. Иң һуңында, ҡала-райондың 26 мәктәбе араһынан еңеүселәр билдәләнәсәк, - ти мәғариф бүлегенең тәрбиә буйынса баш белгесе Мира Арыҫлан ҡыҙы Ғимаева.\nФатир асҡыстары тапшырылды03.04.2018\nОшо көндәрҙә ҡалабыҙҙа тағы бер социаль йорттоң ас-ҡыстары тапшырылды.\nФедераль һәм республика бюджеттары ярҙамы менән биш ҡатлы бер подъезлы йортта бер һәм ике бүлмәле утыҙ фатир иҫәпләнә.\nМайҙаны 32 кв. метрҙан 50 кв. метрға тиклем. Ун дүрт фатир етем ҡалған балаларға тәғәйенләнгән. Уларҙың барыһы ла балалар йортонда тәрбиәләнмәгән, әлбиттә. Ҡайһы берәүҙәре ғаиләлә - яҡын туғандарында үҫкән. Шулай уҡ фатир алыусылар араһында физик мөмкинлектәре сикләнгән балалар үҫтереүсе ғаиләләр, район хакимиәтенең торлаҡ бүлегендә, торлаҡ шарттарын яҡшыртыуға сиратта торған граждандар, «Рәсәй ғаиләһе өсөн торлаҡ» программаһында ҡат-нашыусылар бар.\nФекер алыштылар, кәңәш ҡорҙолар30.03.2018\nРайоныбыҙҙа, Урал аръяғы зонаһында яҙғы баҫыу эштәренә әҙерлеккә арналған кәңәшмә үтте.\nСарала техниканың әҙерлеге, хужалыҡтарҙы яғыулыҡ-майлау материалдары, минераль ашламалар менән тәьмин итеү, ауыл хужалығы культураларының яңы сорттары тураһында һөйләшеү алып барылды.\nКонференцияла БР Хөкүмәте премьер-министры - ауыл хужалығы министры Илшат Фазрахманов, Урал аръяғының ете район хакимиәттәре башлыҡтары, ауыл хужалығы һәм крәҫтиән-фермер хужалыҡтары етәкселәре, агрономдар һәм белгестәр ҡатнашты.\nКәңәшмәнең практик өлөшө «Байрамғол» агрофирмаһында ойошторолдо. Ҡатнашыусылар предприятиеның Уральск малсылыҡ комплексын ҡараны, хужалыҡтың эш тәжрибәһе, техникаларының әҙерлеге менән танышты.\nАгрофирма бөгөнгө көндә яҙғы сәсеү эштәренә сама менән 90 процентҡа әҙер. Хужалыҡтың 5800 гектарҙан ашыу сәсеү майҙаны бар. Ошо һөрөнтө ерҙең 3200 гектарын бөртөклө иген культуралары биләйәсәк.\nАртҡа 1 2 3 4 5 6 7 8 9 10 ... 44 Артабан


Ата-баба рухын хәстәрләп » Башҡортостан гәзите | Газета Башкортостан на башкирском языке официальный сайт\nБашҡортостан гәзите » Иман » Ата-баба рухын хәстәрләп\nИсламда мәрхүмдәрҙе ҡағиҙәләргә ярашлы һуңғы юлға оҙатырға, шулай уҡ зыяратты тәртиптә тоторға ҡушыла. Аллаға шөкөр, был йәһәттән ҡала-райондарыбыҙҙа хәстәрлек күрелеп торола.\nМәҫәлән, күптән түгел Балтас районының Иҫке Тимкә ауылы зыяраты рәшәткәләре яңыртылды. Был эш Урындағы башланғыстарға булышлыҡ итеү программаһына ярашлы башҡарылды.\nБыға ҡәҙәрге конкурстарҙа еңә алмаһа ла, Боғҙан һәм Иҫке Тимкәне берләштергән ауыл Советы халҡы төшөнкөлөккә бирелмәгән, яйға һалаһы мәсьәләләрҙе асыҡлап, проектта ҡатнашыуын дауам иткән. Һәм бына, ниһайәт, еңеү бәхете уларға ла йылмайған. Ә иң ныҡ борсоуға һалған мәсьәләләрҙең береһе Иҫке Тимкәлә зыярат рәшәткәләрен яңыртыу булған.\nУрындағы етәкселәр әйтеүенсә, ата-бабалары, яҡын кешеләре ерләнгән урынды тәртипкә килтереү эшенә һәр кем үҙ өлөшөн ихлас индергән. Ситтә йәшәгән ауылдаштар ҙа аҡсалата ярҙам күрһәткән. Һөҙөмтәлә өмә үткәрелеп, төрлө быуын вәкилдәре дәррәү йыйылып, зыяраттың рәшәткәләрен буяп, биләмәне тәртипкә килтереп ҡуйғандар.\n– Ошондай күркәм ғәмәлдәр йәш быуынды тәрбиәләүгә ҙур өлөш индерә, – тип һөйөнөсөн белдергән өлкәндәр. – Мәрхүмдәр рухына даими аят уҡып тороу ҙа мөһим. Ҡөрьәндә лә, Пәйғәмбәребеҙҙең хәҙистәрендә лә был хаҡта тәҡрарлана.


10 меңдән ашыу хат, 400 номинант\nРеспубликаның төп телеканалы ойошторған «Башҡортостандың 100 шәхесе» конкурс проектының беренсе этабы тамамланды. Иҫегеҙгә төшөрәбеҙ, күләмле проект киң яҡлы эшмәкәрлеге, ижады менән тарихта яҡты эҙ ҡалдырған, республиканы үҫтереүгә тос өлөш индергән арҙаҡлы шәхестәр өсөн тауыш биреүҙе маҡсат итеп ҡуя.\nУл республиканың 100 йыллығына арнала һәм 2019 йылға тиклем бер нисә этапта ғәмәлгә ашырыла. Беренсе этап һөҙөмтәләренән күренеүенсә, анкета тултырыусылар Зәки Вәлиди, Михаил Нестеров, Муса Мортазин, Ғәзим Шафиҡов кеүек арҙаҡлы ир-уҙамандарҙы Башҡортостандың 100 шәхесе итеп күрергә теләй. Киләһе аҙнала махсус комиссия беҙҙең порталда интернет тауыш биреүгә сығарыласаҡ 150 кандидатты һайлап ала. Һуңынан иң күп тауыш йыйған 100 шәхес тураһында фильм төшөрөү күҙаллана.


Мәкелә һыу инеүселәр һуңғы йылдарҙа артҡандан-арта. Тәнде һыуыҡ һыу менән сыныҡтырыу - ҡан тамырҙары өсөн файҙалы, сәләмәтлекте нығыта тигән фекерҙә Өфө морждары. Бөгөн улар араһында йөҙөү буйынса чемпионат уҙҙы.\nКоманда бирелеүгә спортсылар һыуыҡ һыуға һикерә. 50 метрлыҡ аралыҡты, сатлама һыуыҡта йөҙөп сығыуы еңелдән түгел...6-сы тиҫтәне ҡыуған Филарит Вәхитов был спорт төрө менән йөрәгенә операция эшләнгәс шөғөлләнә башлай. Һыуыҡ һыуға инеүгә, ҡан тиҙерәк йөрөй, үҙемде яҡшы тоям, ти уҙаман. Ә Володя Андреевтың рухының ни тиклем көслө булыуы ғорурлыҡ хистәрен уята. Уҙаман ҡурҡыныс юл фажиғәһендә бер аяғын һәм ҡулын юғалта. Ләкин бер ниндәй ҙә ауырлыҡтарға ҡарамаҫтан бирешмәй, спорт менән шөғөлләнә башлай. Володя Андреев, морж: «Хоҙай Тәғәлә был спорт менән шөғөлләнергә миңә үҙе ҡушҡандыр, тип уйлайым. Иң мөһиме - һыуыҡ һыуҙан ҡурҡмаҫҡа. Мөмкинлектәре сикләнгәндәр менән спортҡа килдем». Чемпионатта ике тиҫтәнән ашыу морж көс һынашты. Улар араһында йәштәр ҙә, ололар ҙа бар. Ҡайһы берәүҙәр һыу инеп сыҡҡас ҡарҙа ла аунаны. Боҙ мәкелә һыу инеүселәрҙең һәр береһе был спорт төрөн ярата. Улар йәйҙе түгел, ә һыу инер өсөн һыуыҡ ваҡыттарҙы түҙемһеҙләнеп көтөп ала. Морждар араһында, был спорт менән шөғөлләнеү ярҙамында күп сирҙәрҙән дауаланыусылар ҙа бар. Шулай ҙа һыуыҡ һыуға әҙерлекһеҙ инергә кәңәш итмәй табиптар. Дауаланам тип, киреһенсә имгәнергә мөмкин.


Раил Сарбаев Швейцария делегацияһы менән һөйләшеүҙәр үткәрҙе\n28 Июнь 2010, 15:53\nБөгөн Башҡортостан Хөкүмәте Премьер-министры Раил Сарбаев республикаға эш сәфәре менән килгән Швейцария делегацияһы менән осрашты.\nУны Швейцария Конфедерацияһының Рәсәйҙәге Ғәҙәттән тыш һәм Тулы хоҡуҡлы Илсеһе Вальтер Бруно Гигер етәкләй. Был уның Башҡортостанға беренсе сәфәре.\n— Ул уңышлы булыр, тип ышанам, — тине Премьер-министр, ҡунаҡты сәләмләп.\n— Илдәребеҙ араһында үҙ-ара яҡшы мөнәсәбәттәр һалынған, — тип һыҙыҡ өҫтөнә алды әңгәмә барышында Гигер әфәнде. — Швейцария Рәсәй төбәктәре менән мөнәсәбәттәрҙе нығытырға ниәтләй. Башҡортостан, иҡтисади ҡеүәте арҡаһында, айырым иҫәптә тора, — тип белдерҙе дипломат.\nРаил Сарбаев та хеҙмәттәшлекте артабан нығытыуға үҙенең ҡыҙыҡһыныусанлығын белдерҙе. Етмәһә, тип билдәләне Премьер, «Швейцария менән тышҡы сауҙа әйләнеше күләме яҡшыртыуҙы талап итә. Уҙған йыл йомғаҡтары буйынса ул ни бары 3,5 миллион АҠШ доллары тәшкил итте. 2010 йылдың 4 айында — ике миллион долларҙан ашыуыраҡ».\nИң перспективалы йүнәлештәр араһында БР Хөкүмәте Премьер-министры ағас эшкәртеү, һаулыҡ һаҡлау һәм фармацевтика сәнәғәтендәге проекттарҙы атаны. Шулай уҡ банк-ара өлкәлә, агросәнәғәт комплексында, бәләкәй һәм урта бизнес линияһы буйынса инвестицион хеҙмәттәшлек тураһында ла һүҙ алып барылды. Швейцариянан юғары технологияларҙы уңышлы индереү өлгөһө итеп Раил Сарбаев Швейцария ҡорамалдары ҡуйылған Өфө трансформатор заводын атаны.\nБашҡортостан Швейцария менән Рәсәй һәм Швейцария Конфедерацияһы араһында сауҙа һәм иҡтисади хеҙмәттәшлек буйынса Ҡатнаш хөкүмәт-ара комиссия линияһы буйынса уңышлы хеҙмәттәшлек итә. Швейцария менән төбәк-ара хеҙмәттәшлек буйынса Эшсе төркөмдөң Рәсәй яғын БР Хөкүмәте Премьер-министрының беренсе урынбаҫары —финанс министры Айрат Ғәскәров етәкләй.\nБашҡортостандың инвестицион проекттары менән Швейцария делегацияһы вәкилдәре махсус презентация ваҡытында ентекле танышасаҡ. Сәфәр сиктәрендә ҡунаҡтар Өфө трансформатор заводына, «Алексеевка» совхозына, Башҡорт дәүләт университетына барырға планланлаштыра.


Республика үҙ ватандаштарын ярҙамһыҙ ҡалдырмаясаҡ | ГТРК «Башкортостан» — Новости Уфы и РБ\nРеспублика үҙ ватандаштарын ярҙамһыҙ ҡалдырмаясаҡ\n24 декабря 2018 — 17:09 ГТРК «Башкортостан»\nПермь ҡалаһындағы Соликамск ҡалаһында “Уралкалий” акционерҙар йәмғиәте шахтаһында һәләк булған тағы ла бер эшсе табылды. Ғәҙәттән тыш хәл 22 декабрь 363 метр тәрәнлектә теркәлгәйне.\nРеспублика етәксеһе Радий Хәбиров Соликамск шахтаһында ғүмерҙәре өҙөлгән Башҡортостан граждандарының ғаиләләренә матди ярҙам күрһәтергә бойороҡ бирҙе. Һәләк булыусылар-Белореттан Сергей Игнатенко, Өфөнән Сергей Томшин, Антон Абрамов.\nУларҙың ғаиләләре бер тапҡыр бирелә торған 8 миллион һумлыҡ ярҙам аласаҡ. Уның берешәр миллионын Радий Хәбиров күрһәтмәһе менән республика, берешәр миллионын Социаль страховкалау фонды, 2-шәр миллионын эш биреүсе, “Уралкалий” компанияһы 3-шәр миллион түләйәсәк. Пермь крайы хакимиәте һәләк булыусыларҙың ғаиләләренә 1-шәр миллион һум аҡса бирәсәк.


Һауанан төшкән бәлә\nБаш ҡаланың Чудинов урамындағы йорттарҙың береһенән ике йәш ярымлыҡ малайҙың башына бысаҡ ырғыталар. Сәпләпме, әллә яңылышмы - билдәһеҙ. Әлегә кескәй Андрей өләсәһе менән бергә 17-се балалар клиник дауаханаһында ята. Рәсәйҙең Бала хоҡуҡтары буйынса вәкиле Павел Астахов үҙенең микроблогында был осраҡ буйынса етди тикшереү үткәреүҙе һорап яҙа.\nМихаил Блинов «үткән ял көнө саҡ улһыҙ тороп ҡалманым»,-ти. Ике йәш ярымлыҡ Андрей мөғжизә менән генә иҫән ҡалған. Атай кеше балаһы менән Чудинов урамы буйлап магазиндан өйөнә ҡайтып килгәндә, малайҙың башына бысаҡ сәнселә... Яҡындағы йорттоң өҫкө ҡаттарынан ырғытылған һалҡын ҡорал һапһыҙ була. Ир уны быны абайламай, баланы йыуатып, ҡайтыу яғына ашыға.\nМихаил Блинов, Андрейҙың атаһы: «Өйҙә ҡатыным баланың баш кейемен сискәйне, яранан ҡан ағыуын күреп ҡот осто. Шунда уҡ «Тиҙ ярҙам» хеҙмәтен саҡырттыҡ, полицияға шылтыраттыҡ. Мин урамда ҡалған бысаҡ артынан йүгерҙем, юғалып ҡуймаһын тип. Әле улым дауаханала ята, кәйефе яҡшы, йүгереп йөрөй, шаяра».\nТик табиптар ғына ата-әсәне ҡыуандырырға ашыҡмай. Кескәй Андрейға ике тапҡыр рентген, компьютер томографияһын эшләгәндәр... Һөҙөмтәлә баланың баш һөйәге имгәнеүе асыҡланған. Ә инде тормошто яратыусан малай бысаҡ сәнселгән мәлде яҡшы хәтерләй, баҡһаң, ул магазиндан сыҡҡас, бер апайҙы йүгереп уҙырға тырышҡан. «Шуның өсөн был апай башыма һуҡты» тигән ул ата-әсәһенә. Ысынында иһә хәл башҡасараҡ була - Михаил Блинов сәнскеле ҡоралдың өҫтән ырғытылыуын күреп ҡала. Торлаҡтың нисәнсе ҡатынан икәнен генә күрмәй ҡала.\nӨйҙәге тиҫтәгә яҡын фатирҙың тәҙрәһе оло юл яғына сыға. Оператив-тикшереү төркөмө тарафынан бысаҡ экспертизаға алынған. Бәлки, ҡул бармаҡтары эҙҙәре буйынса һалҡын ҡоралдың хужаһын асыҡлап булыр?! Михаил Блинов өмөтөн өҙөргә ашыҡмай, ғаиләне бәләгә тарытыусылар язаһыҙ ҡалырға тейеш түгел.\nМаксим Родионов, Башҡортостан буйынса эске эштәр министрлығының матбуғат һәм йәмәғәтселек менән бәйләнеш бүлеге етәксеһе: «Әлегә суд-медицина экспертизаһын үткәреү ҡаралған. Уның һөҙөмтәһе буйынса енәйәт эшен ҡуҙғатыу ҡарары сығарыласаҡ, шулай уҡ баланы йәрәхәтләүсене билдәләү буйынса ла оператив эштәр алып барыла».\nБлиновтар ғаиләһен әлегә улдарының йөҙөнән йылмайыуы китмәүе генә тынысландыра... Ә бит был күңелһеҙ осраҡтың фажиғәле тамамланыуы ла мөмкин ине. Ҡыҙғанысҡа, күптәр фатирындағы сүп-сарын тәҙрә аша ғына ырғытырға күнеккән шул, ялҡаулыҡ арҡаһында рәшәткә артына ултырырға ашығалар, күрәһең.


Төбәктә грипп эпидемияһы декабрҙә башлана // Йәмғиәт | новости башинформ.рф\nТөбәктә грипп эпидемияһы декабрҙә башлана\n10:30, 18 октября 2017 Йәмғиәт\nӨФӨ, 2017 йыл, 18 октябрь. /«Башинформ» мәғлүмәт агентлығы, Эльмира Сабирова/.\nГрипп эпидемияһы республикала, ғәҙәттәгесә, декабрҙә башлана. Әлеге ваҡытта Өфөлә киҙеү теркәлмәгән, миҙгелле киҫкен респиратор вирус инфекциялары менән сирләүҙең артыуы күҙәтелә, тип хәбәр итә РБК-Өфө.\nҠулланыусыларҙың хоҡуҡтарын яҡлау һәм кеше именлеге өлкәһендә федераль күҙәтеү хеҙмәтенең мәғлүмәттәре буйынса, Башҡортостанда йыл һайын 600 меңдән бер миллионғаса киҫкен респиратор вирус инфекцияһы һәм грипп менән ауырыу осрағы теркәлә. Инфекция ауырыуҙарының дөйөм структураһында уларҙың өлөшө 97-96 процент тәшкил итә. Эпидемия миҙегелендә грипп менән халыҡтың уртаса 5-9 проценты ауырый.\nРоспотребнадзор идаралығында быйыл ҡыш ниндәй грипп вирустарынан һаҡ булыу кәрәклеге хаҡында һөйләнеләр. Ведомство етәксеһе урынбаҫары Галина Пермина һүҙҙәренсә, алдағы эпидемия миҙгелендә 3 вирус штамы көтөлә: А1 – Сингапур (күберәк сусҡа киҙеүе булараҡ билдәле), А2 – ГонКонг һәм В – Брисбен. А1 грипп вирусы нығыраҡ тараласаҡ, ул тиҙ үҫешеүсән үпкә шеше (пневмония) формаһында ҡаты өҙлөгөүгә килтереүе ихтимал. Сирләмәҫ өсөн санитар табиптар, вакцинацияны ауырыуҙы иҫкәртеүҙең иң һөҙөмтәле сараһы тип атап, грипҡа ҡаршы прививка яһатырға өндәй.


Рөстәм Хәмитов төбәк власы эшмәкәрлегенең һөҙөмтәлелеге буйынса селектор кәңәшмәһендә ҡатнашты\n11 Ғинуар 2012, 11:00\n10 ғинуарҙа Башҡортостан Президенты Рөстәм Хәмитов Рәсәй Федерацияһы Хөкүмәте рәйесе Владимир Путин етәкселегендәге видеоселектор кәңәшмәһендә ҡатнашты, тип хәбәр итә Башҡортостан Республикаһы Президенты Хакимиәтенең матбуғат хеҙмәте. Кәңәшмәлә Рәсәй Федерацияһы субъекттарының башҡарма власть органдары эшмәкәрлегенең һөҙөмтәлелегенә баһа биреү тураһында һүҙ барҙы.\n— Йыш ҡына отчеттар үтә матур төҙөлә, ә граждандар төбәк етәкселегенең эш һөҙөмтәләрен бик түбән баһалай, - тип һыҙыҡ өҫтөнә алды Владимир Путин. – Ҡағыҙҙағы мәғлүмәттәрҙең граждандарҙың был ялған ҡаҙаныштарға ҡарата мөнәсәбәтенә тура килмәүе баһаларҙың дөрөҫлөгө хаҡында уйланырға мәжбүр итә. Эш һөҙөмтәләре, теге йәки был төбәк командаһының иҡтисади һөҙөмтәлелеге туранан тура граждандар тормошоноң кимәлендә сағылырға тейеш.\nӘлеге ваҡытта РФ Төбәктәр үҫеше министрлығы, РФ Финанстар министрлығы, РФ Иҡтисади үҫеш министрлығы вәкилдәре составындағы эш төркөмө төбәк власы эшмәкәрлегенә комплекслы баһа биреүҙең яңы критерийҙарын әҙерләй, тип билдәләнде кәңәшмә барышында.


Милләт сәләмәтлеген кем ҡайғырта?\nБөтә Донъя башҡорттары Ҡоролтайы башҡарма комитеты башҡорттарҙың һаулығы насарая барыуға борсолоу белдереп Республика һаулыҡ һаҡлау министрлығы менән берлектә фәнни-ғәмәли конференция ойоштороп ебәрҙе. Табиптар һәм белгестәр фекеренсә, халыҡтың бигерәк тә йәштәрҙең сәләмәтлеген бөгөн яман ғәҙәттәр ҡаҡшата. Уларға ҡаршы хатта медицина ла көсһөҙ. Һөҙөмтәлә ғаиләләр тарҡала, балалар етем ҡала, демография күрһәткестәре аҫҡа тәгәрәй.\nӨсөнсө бөтә донъя башҡорттары ҡоролтайы алдынан башҡарма комитет халҡыбыҙҙы борсоған байтаҡ темалар буйынса фекер алышыуҙар ойоштора. Ойошманың рәйесе Румил Аҙанабаев фекеренсә, һаулыҡ һаҡлау һәр ваҡыт көн ҡаҙағында, сөнки сәләмәтлеккә халыҡтың киләсәге бәйле.\nРеспублика һаулыҡ һаҡлау министрлығы вәкилдәре билдәләүенсә, яман ғәҙәттәргә ҡаршы заманса дауалау алымдары, дарыуҙар хатта сәләмәтлек милли проекты ла ҡаршы тора алмай. Генофондтты һаҡлау, уны яҡшыртыу өсөн эскелек һәм наркомания күренештәрен иҫкәртеү мөһим. Конференция резолюцияһында сәләмәт тормош үҙәктәре асыу тураһында әйтелә. Улар йәмәғәт ойошмалары нигеҙендә эшләр тип күҙаллана.


Һаулыҡ һаҡлау » Страница 34 » "Йәшлек" гәзите\nГазета "Йәшлек" » Новости » Һаулыҡ һаҡлау » Страница 34\nУт, ут яна эстә!\nНовости / Һаулыҡ һаҡлау // 5-04-2013, 11:32\nБер көләмәс иҫкә төштө. Бабай үҙәге көйөүҙән яфалана. Хәле бер ҙә яҡшырмағас, был дауаханаға барырға була. Бабай урыҫ телен яҡшылап белмәй, ҡәһәрең, табип мәрйә булып сыға.\n– Ҡайһы ерегеҙ ауырта? – тип урыҫсалап һорай мөләйем ҡатын, бабай бер аҙ уйлап тора ла:\n– Центр гәрит! – тип ҡуя.\nКешегә кеше кәрәк\nНовости / Һаулыҡ һаҡлау // 2-04-2013, 18:48\nИзге эш өсөн хаҡ һорайҙармы?\nБылтыр йыл аҙағында “Ҡан һәм уның компоненттары донорлығы тураһында” законы үҙ көсөнә ингәс, донорҙарға аҡса урынына бер тапҡыр ашау өсөн талон бирелә башланы. РФ Һаулыҡ һаҡлау министрлығы фекеренсә, был пациенттарға тик файҙаға ғына. Сөнки кешегә ҡан ҡойғанда төрлө инфекция эләктереү ҡурҡынысы бар. Ә бына түләүһеҙ, ирекле тапшырылған ҡан күңелһеҙ мәлдәрҙән аралай, йәнәһе, кеше йөрәк ҡушыуы буйынса ғына донор була. Аҡса түләнмәгәс, түбән социаль ҡатлам вәкилдәре донор булмаясаҡ....\nҡан төркөмө мөхәббәтте билдәләй?!\nНовости / Һаулыҡ һаҡлау // 2-04-2013, 18:46\nФранцияла сыҡҡан «Ҡан төркөмөнөң серҙәре» китабының авторы Жан-Луи Дегандензи һеҙҙең һәм һөйгәнегеҙҙең мөхәббәттә кем булыуын билдәләргә ярҙам итәсәк.\nI төркөм ҡан – иң киң таралғаны, 45 процент.\nИр-егет. Күңел аҙҙырыу тигәндә, һеҙ ғәжәйеп талант эйәһе. Ҡатын-ҡыҙ һеҙҙе көтөргә мәжбүр итә икән, һеҙ быны үлеп яратаһығыҙ. Шулай ҙа үҙ теләгегеҙгә ирешәһегеҙ, һөйгәнегеҙ ҙә ҡәнәғәт ҡаласаҡ.\nНовости / Һаулыҡ һаҡлау // 2-04-2013, 18:45\nВологда өлкәһендә ҡан тапшырырға теләүселәр ҡырҡа кәмегәс, урындағы власть муниципаль бюджеттан 1,5 миллион һум бүлгән. Бер донорға 480 һум түләй башлағандар. Пенза өлкәһендә яңы ҡарар ҡабул ителгән, ҡан тапшырыусыға паектан тыш, 180 һум аҡса тотторалар. Ульяновскиҙа ла, донорҙы ашатҡас, 250 һум аҡса бирәләр....\nНовости / Һаулыҡ һаҡлау // 2-04-2013, 18:44\nЙәшәү менән үлем араһында көрәшеүсе кешегә һеҙ ҙә ярҙам ҡулы һуҙа алаһығыҙ. Бының өсөн район-ҡалағыҙҙағы дауалау учреждениеһына мөрәжәғәт итегеҙ....\nДонорҙарға аҡса кәрәкме?\nНовости / Һаулыҡ һаҡлау // 1-03-2013, 11:04\nБелеүегеҙсә, ҡан биреүселәргә аҡсалата компенсацияны алмаштырған федераль закон ғәмәлгә инеүгә бер ай самаһы үтте. Шулай ҙа был яңылыҡтың дөрөҫ булыу-булмауы хаҡында һаман бәхәстәр туҡтамай. Бер һорау айырыуса борсой – ҡан тапшырыусылар кәмемәҫме, тиҙ арала ҡан кәрәккән сирлеләр зыян күрмәҫме?...\n“Төнгө концерт”: хырылдау\nНовости / Һаулыҡ һаҡлау // 22-02-2013, 14:43\nРәхәтләнеп кенә йоҡлап ятҡанда, хырылдама инде, туҡта, тип йыш уяталармы? Һорауға “эйе” тип яуап бирһәгеҙ, түбәндәге кәңәштәргә ҡолаҡ һалығыҙ.\n1. Салҡан ятмағыҙ. Арҡаға ятып йоҡлау ғәҙәтенән ҡотолһағыҙ, хырылдауҙан туҡтарһығыҙ....\nНовости / Һаулыҡ һаҡлау // 22-02-2013, 14:42\nӘхирәтемдең, иренең “ярҙамы” менән, күҙ төбөндә ҡап-ҡара “фонарь” барлыҡҡа килде. Тормош булғас, төрлө хәлдәр була. Мин уны йылы һүҙ менән йыуатҡас, дауалай башланым. Иң алда фикус гөлө япрағын ит турағыс аша үткәрҙем. Алынған һутҡа бер ҡалаҡ бал һәм арыш оно ҡушып, бәләкәй генә күмәстәр әүәләнем....\nҮткер күҙ сере\nКүреү һәләтен яҡшыртыу өсөн бер нисә кәңәшемде яҙып ебәрергә булдым. Петрушканы ит турағыс аша үткәрегеҙ, шул уҡ миҡдарҙа бал һәм лимон һуты ҡушығыҙ. Аш алдынан бер балғалаҡ ашағыҙ.\nДөрөҫ ғәҙәт – һаулыҡ асҡысы\nНовости / Һаулыҡ һаҡлау // 22-02-2013, 14:41\nҠыҙҙар тәбиғәттән һылыу була, әммә йылдар үткән һайын матурлыҡ тоноҡлана. Өлкәнәйгәс тә йәшлек матурлығын һаҡларға теләһәгеҙ, яҡшы ғәҙәттәрҙе үҙ итегеҙ. Һәр ваҡыт туйғансы йоҡлағыҙ. Нәҡ шул ваҡытта организм көс туплай. Табиптар кәмендә һигеҙ сәғәт ял итергә кәңәш итә.\nКүберәк һыу эсегеҙ! Һыу бөтә матдәләр алмашыныуында ҡатнаша. Әгәр ҙә организмға шыйыҡса етмәһә, метаболизм продукттары һәм токсиндар тотҡарлана, ә был шундуҡ тирелә сағылыш таба....\nАртҡа 1 ... 30 31 32 33 34 35 36 37 38 ... 50 Алға


Әсәй бәлеше барыбер тәмлерәк! » Башҡортостан гәзите | Газета Башкортостан на башкирском языке официальный сайт\nБашҡортостан гәзите » Йәмғиәт » Әсәй бәлеше барыбер тәмлерәк!\nСибайҙа йәнә бер матур йолаға нигеҙ һалынды: Ватанды һаҡлаусылар көнө уңайынан “Әсәй бәлеше” акцияһы старт алды. Уға ярашлы, әсәйҙәр армияла хеҙмәт иткән улдарына үҙ ҡулдары менән тәмле, һалдаттар өсөн танһыҡҡа әйләнгән бәлеш бешереп, ризыҡты хәрби часҡа алып бара.\nБындай бәхеткә Альбина Шәрәфетдинова менән Надежда Кузнецова өлгәште.\n– Улым Наилдең 4 мартта тыуған көнө, ошо уңайҙан уға посылка ебәрергә йыйына инем, – ти Альбина Фазылйән ҡыҙы. – Сибай ҡалаһы хакимиәтенең әлеге акцияһы хаҡында ишеткәс, ҙур теләк менән ҡатнашырға булдым. Наил хеҙмәткә тәүҙә Ярославль өлкәһенә саҡырылғайны, аҙаҡ үҙен Ырымбурҙың Ясный ҡалаһындағы ракета ғәскәренә күсерҙеләр.\nӘйткәндәй, егет армия тормошонан зарланмай. Ул бәләкәйҙән үк спорт менән етди шөғөлләнгән, яҡшы уҡыған – ҡаланың 6-сы мәктәбен алтын миҙалға тамамлаған.\nЯсный ҡалаһына 12-се мәктәптең биология уҡытыусыһы Надежда Борисовна ла юлланды. Уның улы Игорь ҙа ошонда хеҙмәт итә. Сибайҙың киң профилле политехник колледжын уңышлы тамамлаған егеттең хәрби бурысын үтәүенә ни бары өс ай ғына әле.\nҺалдат әсәләре улдары Ырымбур өлкәһенә имен-һау барып еткән, уларҙы хәрби часть етәкселеге бик йылы ҡабул иткән. Һалдаттар өсөн ҡәҙерле кешеләренең килеүе көтөлмәгән ҙур шатлыҡ булған.\n“Улдарыбыҙ хеҙмәт иткән урынды ҡарап сыҡтыҡ, бар ерҙә – бөхтәлек, тәртип. Командирҙары менән аралаштыҡ, уларҙың Сибай егеттәрен тик яҡшы яҡтан телгә алыуы икеләтә ҡыуандырҙы”, – тип Ырымбурҙан ҡайтҡас йылы тәьҫораттары менән бүлеште Альбина Шәрәфетдинова.\nҺалдаттар, әлбиттә, Сибай күстәнәсен бергә хеҙмәт иткән иптәштәренә лә өләшкән.\nФото: "Сибайский рабочий" гәзитенән.


Өләсәйем фатихаһы » Башкортостан кызы\nКисен эштән ҡайтҡас, һәр кемебеҙ телевизорын тоҡандырып, тәүҙә донъялағы, илдәге һәм республикалағы мөһим хәбәрҙәр менән таныша. БЮТ каналында яңылыҡтар хеҙмәтенең махсус хәбәрсеһе Рәмзиә Кәримованың яғымлы тауышын һәм мөләйем йөҙөн күптәр яҡшы хәтерләй. Әбйәлил районы Әбделмәмбәт ауылы ҡыҙының күңел кисерештәре һәм тормошо хаҡында белергә теләп, уның үҙенә мөрәжәғәт иттек.\n– Өләсәй тәрбиәһендә үҫкән бала бәхетле була, тиҙәр. Яғымлылыҡ, ярҙамсыллыҡ, тәүәккәллек, тормошто ярата белеү ҡайҙан килә икән?\n– Ысынлап та, бөгөнгө бәхетемдә өләсәйемдең тәрбиәһе, фатихаһы оло әһәмиәткә эйәлер, тип уйлайым. Өләсәйем Фәхрийыһан Сәғәҙи ҡыҙы Сабитова һуғыш йылдарында төрлө сирҙәрҙән биш балаһын юғалта. Әсәйем Мәндүҙә – уның һуғыштан һуң табып, иркәләп-наҙлап үҫтергән берҙән-бер ҡыҙы. Тик яҙмыш әсәйемде аямай: 7-се синыфта уҡыған сағында, мәктәпкә утын әҙерләгәндә, бер малайҙың балта төйҙәһе ысҡынып китеп, әсәйемдең башын яра. Өләсәйем ҡыҙын дауалап, аяҡҡа баҫтырып, кейәүгә бирә.\nАғайым менән мин Баймаҡ районы Басай ауылында тыуғанбыҙ. Атайым мәрхүм булғандан һуң, әсәйемдең сәләмәтлеге ҡаҡшау сәбәпле, беҙ Әбйәлилгә өләсәйем янына ҡайттыҡ. Уға был мәлдә 63 йәш ине. Өләсәйем үҙ миҫалында беҙҙе тормош көтөү маһирлығына өйрәтте. Яңғыҙ булһа ла, ике һыйырҙан өҙөлмәне, 20-ләп кәзә, 3-4 оя ҡаҙ тотто. Бер ҡасан кеше яллап эшләтмәне. Беҙ, салғы тота белмәгәндә, ураҡ урып, тумырып утын ҡырҡып, мал көтөп үҫтек. Өләсәйем бөтә ауылға тиерлек йөн иләне, һарыҡ ҡырҡты. Кис йоҡлап киткәнебеҙҙә, орсоғон өйрөлтөп ултырыр, иртән уянғанда, усаҡ янында ашарға бешереп торор ине. Бер ваҡытта ла мәктәпкә йылы аш ашамайынса барманыҡ. Дәрестәребеҙ бөтөүгә өләсәйем сана менән мәктәп ҡаршыһына килеп баҫа торғайны.\nУның: “Эшләгәнең кешегә булһа, өйрәнгәнең үҙең өсөн”, – тигәне хаҡ булды. Мәктәп өсөн сөгөлдөр утағанда йәки еләк-емеш йыйғанда, бер кемде лә алдыма сығармай, емереп эшләй инем. Өлкән синыфтарҙа йәй буйы бейә һауҙым, студент саҡта төҙөлөш төркөмдәрендә ҡатнаштым, 4-се курста телевидениеға эшкә килдем. Кәрәк икән, бесән дә сабам, утын да ярам, шәл дә бәйләйем, кәзә-һарыҡ та ҡырҡам, йөн дә иләйем. Ҡатын-ҡыҙ йәки ир-егет эше, тип тормайым.\nӨләсәйем үҙе диндар булды. Бер намаҙын, ураҙаһын ҡалдырманы, тәнгә тейҙереү гөнаһ тип, укол һалдырманы, эскән кешегә ҡул бирмәне. Иҫеректәр беҙҙең өйҙө урап үтә ине. Әммә уҡыған, белемле кешеләрҙе Алла урынына күрҙе. Китап уҡып ултырһаң, аяҡ осона баҫып йөрөр ине. Мин 9-сы синыфҡа етеүемә мәктәп һәм ауыл китапханаһындағы бөтә әҙәбиәтте уҡып бөткәйнем. Рәми Ғарипов исемендәге гимназияны уңышлы тамамлауым, Башҡорт дәүләт университетын ҡыҙыл дипломға бөтөүем, иҡтисад буйынса икенсе юғары белем алыуым да өләсәйемдең ышанысын аҡларға теләүҙән килде. Өфөгє уљырѓа килгєс, атайымдыњ апаћы Єнисє Рифљєт љыґы Ѓєйнетдинова бар яљлап та терєк булды.\nБоронғоларға хас ипле аҡылды, тәртипте, эске самимилыҡты бер ниндәй бизмәнгә һалып та үлсәп булмайҙыр. Өләсәйемдең теләктәре, фатихаһы мине ғүмерем буйы оҙата килде. Килен булып төшкәс, уның тәрбиәһенең дөрөҫлөгөнә тағы ла нығыраҡ инандым. Каникулда һыйыр ҡыуһам, кешеләр: “Өләсәһе бынау баланы йоҡлатмай”, – тип һөйләнеп үтер ине. Минең таң ысығынан бәхет йыйып йөрөгәнемде аңламағандарҙыр инде. Бәләкәс кенә көйө Ураҙа айында һауап алыр өсөн сәхәргә тороп ултыра, йәйге селләлә ашамай түҙә инем. Өләсәйем күңелемә иман нуры, үҙ көсөмә ышаныс, тәүфиҡ һала алды. Кешеләргә яман йөҙ күрһәткәнем юҡ. Баш ҡалаға дауаханаға, уҡырға килеүселәр гел миндә туҡталыр ине. Быйыл Сибайҙа бер инәй: “Ҡыҙым, һине рәхмәттәр йөрөтә, фатиха алғанһың – бәхетең шунан”, – тип әйтеп китте. Өләсәйемдең тәрбиәһе өсөн баһа тип ҡабул иттем ул һүҙҙәрҙе.\n97 йәшкә етеп баҡыйлыҡҡа күсһә лә, өләсәйемдең һәләкәте тетрәндерҙе. Мин уның йәне йәннәткә күсеүен тойоп яттым, таңғы төшөмдә аҙау тешем һыҙлап-ҡанһырап һурылып сыҡты. Уяндым да, өләсәйем мәңгелеккә күсте, тип уйланым. Ҡәҙерле кешемде кәфенләү алдынан үҙем йыуышырға индем, бурысым тип һананым. Хөрмәтләп һуңғы юлға оҙаттыҡ. Өләсәйем бәләкәстән мине ҡурсалаусы, бәхет, ҡот өҫтәп тороусы изге фәрештәм ине. Уны юғалтыу бик ауыр булды.\nӨләсәйем беҙҙе яңғыҙы ыҙаланып үҫтергәнгә, бәхетле ҡартлыҡ кисерҙе. Студент йылдарында эшләй башлағас та, бар аҡсамды туплап, өйгә бура, таҡталар юллап алдырттым. Йөк машинаһына ултырып, үҙемә лә урман юлын тапарға тура килде. Өләсәйем, ағайым менєн яңы, иркен йорт күтәрттек. Ҡәҙерле кешем ун йылдан ашыу зәңгәр яғыулыҡ, һыу үткән, йылы, йәмле өйҙә, айырым бүлмәлә, төҙөкләндерелгән ихатала кинәнеп йәшәп өлгөрҙө. Ағайым менән икебеҙгә лә, олонан ҡубып, туй үткәрҙе. Минең башҡорт милли кейемендә кейәүгә сығыуыма ҡыуанды. Һандыҡ, мал биреп оҙатып, Өфөгә килеп, беҙҙең фатирыбыҙҙа аяттар уҡытып, был донъяла бар бурысын үтәп китте. Ағайымдарҙың дүрт, беҙҙең ике ҡыҙыбыҙҙы һөйөп өлгөрҙө. Мөнир ағайым менән Земфира еңгәм һуңғы көнөнә тиклем уны ҡәҙерләп ҡараны. Хәҙер әсәйем ошо хәстәрҙе тойоп йәшәй. Аллаға шөкөр, ул сиренән арынды, дөрөҫ дарыу ғына кәрәк булған. Ауырыуы сәбәпле беҙгә биреп өлгөрмәгән күңел йылыһын, хәстәрен хәҙер ейән-ейәнсәрҙәренә бүлә. Иң кесе ейәнсәре Нургизәне ҡулынан да төшөрмәй тәрбиәләй. Йылына бер нисә тапҡыр Өфөгә килтереп, ҡунаҡ итеп, театр-концерттарға, кафеға йөрөтөп алам.\n– Һеҙ сит илдә лә йөрөп ҡайттығыҙ. Ят мөхиттәге кешеләр менән аралашып, уларҙың тормош рәүешен өйрәнеп, үҙегеҙгә ниндәй фәһем алдығыҙ?\n– Бәләкәй саҡта беҙ ауылдан ситкә сығып йөрөй алманыҡ. 6-сы синыфта бер тапҡыр ғына Магнитогорскиға өләсәйем менән дебет һатырға барып, ҡаланы күреп ҡайттым. Ә бына университетта яҡшы уҡығаным, төҙөлөш төркөмөндә эшләгәнем өсөн Германияға бер айлыҡ сәфәргә эләктем. 5-се курсты бөткәс, немец әхирәтемдең саҡырыуы буйынса тағы ла Германия, Франция, Голландия, Польшаға барып ҡайттым. Гәзиттә эш тә тәҡдим иткәйнеләр, әммә тыуған яҡ нығыраҡ тартты. Мин ул мәлдә телевидениела эшләй инем инде. Сит илдәге тормош кимәлен күреү тағы ла тырышып, яҡшыраҡ йәшәргә ынтылыш бирҙе.\n– Телевидение – үҙе албырғатҡыс мөхит, серле донъя. Тамашасыларҙы Башҡортостан, Рәсәй яңылыҡтары менән таныштырып барыу ентеклелек, алдынғы ҡарашлы булыуҙы талап итә. Гел ваҡиғалар үҙәгендә булыу күңел көсөн дә алалыр, моғайын.\n– Яңылыҡтар хеҙмәтендә, һөйөнөслө ваҡиғалар менән бер рәттән, көн дә тиерлек күңелдә ауыр тойғо уятҡан күренештәргә лә шаһит булырға тура килә шул, ҡыҙғанысҡа ҡаршы. Бер ғәйепһеҙҙән кеше ғүмерҙәренең ҡыйылыуы, янғын, юл фажиғәһе, сабыйҙарҙың һәләкәте әсендерә. Енәйәтте һәм үҙ мәнфәғәте хаҡына кеше бәхетенә, ғүмеренә ҡул һонған рәхимһеҙ йәндәрҙе күңелем менән дә, аңым менән дә ғәфү итә лә, ҡабул итә лә алмайым. Тормошта ундай ваҡиғаларҙан ауыр айныйым.\n– Һеҙ тормош иптәшегеҙ Илдар Байбулатов менән бер бүлектә эшләйһегеҙ. Етмәһә, яңылыҡтар хеҙмәтенең эше тынғыһыҙ: туҡтауһыҙ командировкалар, ҡайһы ваҡыт хәбәрселәргә яңылыҡтарҙың һуңғы эфирына тиклем телевидениела булырға тура килә. Ауыр түгелме?\n– Илдар менән йәнәш кенә ултырабыҙ. Шулай булыуға ҡарамаҫтан, мин уны эштә күрмәйем, тиһәң дә була. Икебеҙ ике төрлө репортажға сығабыҙ. Мин аралашыусан, теремегерәк холоҡло. Илдар тыныс, ипле, сабыр, баш баҫып эшләй. Ҡәҙерле кешемдең янымда булыуы миңә көс кенә өҫтәй.\nҒаилә ҡороуыбыҙға – 13 йыл, уны күберәк белгән һайын, һоҡланыуым арта ғына. Бер ваҡытта ла кеше яманламаҫ, ауыр һүҙ әйтмәҫ, арыным, ауырыйым, тип зарланмаҫ, көслө рухлы, эшһөйәр, изге күңелле, итәғәтле ир азаматы ул. Ҡыҙҙарыма аталары кеүек тормош иптәше тура килһен ине, тип теләйем. Әгәр үҙе хоккейға, футболға йәки волейболға барһа, Алтынай менән Айгүзәлде лә эйәртә. Ял көндәре йә конькиҙа, йә саңғыла шыуалар. Ғаиләбеҙ менән спектакль, концерт, цирк тамашаларын да ҡалдырмаҫҡа тырышабыҙ. Эшемде бар күңелемде һалып башҡарып, ныҡ яратһам да, ғаиләм – беренсе урында. Балаларҙы түңәрәктәргә йөрөтөп, зиһенен үҫтерергә, өйҙә ҡәҙерле кешеләремде тәмле ризыҡтар менән һыйларға тырышам.\n– “Килен ҡәйнә буҫағаһынан ярала” , – тиҙәр. Быуындан-быуынға күскән һәм нәҫел бәйләнешенең үҙенсәлеген сағылдырған килен менән ҡәйнә мөнәсәбәте һәр ваҡыт һорауға урын ҡалдыра. Һеҙ ниндәй килен?\n– Өләсәйем, юлыңда яҡшы кешеләр генә осраһын, тип теләй торғайны. Үҙе лә юллыҡлы кеше булды. Алыҫ юлға сығыусылар, яңы эш ниәтләүселәр тәүҙә уның фатихаһын алырға инер ине. Миңә лә теләгәне юш килде. Синыфташтарымдан, курсташтарымдан, хеҙмәттәштәремдән, дуҫтарымдан, иң мөһиме: килен булып төшкән еремдән һәм һөйгән йәремдән уңдым. Илдар – күрше Хәлил ауылынан, уның әсәһе лә, өләсәһе лә тәүге көндән мине ҡыҙҙарылай ҡабул итте. Ҡәйнәм Рәбиға Зыя ҡыҙы ғүмер буйы һатыусы булып эшләгән, ҡайным Зөлфәр Зөлҡәфир улы әле лә мәктәптә уҡыта, йәш көрәшселәр тәрбиәләй. Иҫ китмәле уңған, оло йөрәкле кешеләр. Сынъяһау донъя, ҡура тулы мал-тыуар, баҡсаларында йәшелсә-емеш ишелеп уңа. Кибет тоталар, инкубаторҙа себеш сығаралар. Кешелекле, ғаилә йәнле, күркәм холоҡло ул тәрбиәләгәндәре өсөн мин уларға һәйкәл ҡуйыр инем. Рәхмәтем, хөрмәтем сикһеҙ. Ҡәйнәм – иң яҡын әхирәтем, серҙәшем, кәңәшсем. Йоҡларға ятҡас, өләсәйем һымаҡ башымдан һыйпап, арҡамдан һөйөп китә. Ҡайтҡан көндө һөйләшеп һүҙебеҙ бөтмәй, таңға тиклем ултырабыҙ. Иртән, ауыл халҡы уяныуға, уның тупһаһы йыуылған, байтаҡ эше бөткән була. Икебеҙ ҙә сәскә, гөл үҫтерергә, зауыҡ менән өйҙө биҙәргә әүәҫбеҙ. Фекерҙәребеҙ, тормошҡа ҡараштарыбыҙ, хыялдарыбыҙ тап килә.\nМәктәптә тик бишкә уҡыған һәм йыр-моңға әүәҫ Алтынай ҡыҙымдың уҡытыусыһы, аҡыллы, тәртипле, һәләтле бала тәрбиәләгәнһегеҙ, тип маҡтай. Тәрбиәнән генә түгел, затлы Байбулатовтар нәҫеленән булғанға ла талантлы һәм тырыштыр, тип уйлап ҡуям. Өләсәйем теләгән бәхет – ошолор. Һәм бер ниндәй матди байлыҡ та, вазифа ла, дәрәжә лә уны алмаштыра алмайҙыр. “Башҡортостан ҡыҙы” уҡыусыларына ла ысын ҡатын-ҡыҙ бәхете теләйем, һөйөп-һөйөлөп ғүмер итегеҙ!\n– Рәмзиә, әңгәмәгеҙ өсөн рәхмәт! Һеҙгә лә ошо бәхетегеҙҙе ишәйтеп, татыулыҡта, бәрәкәттә йәшәүегеҙҙе теләйбеҙ!


«Салауат Юлаев» хоккей командаһы ҡунаҡтағы уйындар серияһын дауам итә\nБөгөн яҡташтарыбыҙ Новосибирский ҡалаһында урындағы «Себер» менән осрашты. Уйын тәүге минуттарҙан уҡ көсөргәнешле барҙы. Командалар бирешергә теләмәне. Тәүге ике осор тигеҙ иҫәпкә тамамланды. Хәл иткес өсөнсө егерме минутта Салауат Юлаев көслөрәк булып сыҡты . Уйын яҡташтарыбыҙ файҙаһына иҫәбенә 2 гә 1 иҫәбе менән тамамланды.


Өфө аэропорты ҡышҡа әҙерләнә - GTRK.TV — Новости Уфы и РБ\nТехника тикшерелә, махсус ҡатнашмалар ҡайтарыла. Һауа судноларын дөрөҫ хеҙмәтләндереүгә „Өфө„ аэропорты ҙур иғтибар бирә. Сөнки был тәү сиратта пассажирҙарҙың хәүефһеҙлегенә бәйле. Аэропорттың махсус хеҙмәте янғын хәүефһеҙлеге ҡорамалдарының әҙерлеген тикшерә. Күнекмәләр үткәрә торған самолетта ер өҫтө хеҙмәте белгестәре белемдәрен камиллаштыра. Бар ҡотҡарыу бригадаһы ла ғәҙәттән тыш хәл барлыҡҡа килеп сыҡҡан осраҡта уны бөтөрөү өсөн махсус күнекмәләр башҡара. Ҡотҡарыусылар командала ла һәм айырым да эшләй белергә тейеш. Көндәр һыуытыу менән махсус транспорт өҙлөкһөҙ эшләһен өсөн дә саралар күрелә.Техниканың һәр саҡ яңырып тороуы аэропортҡа уңайлы шарттарҙа эшләргә һәм алдынғылар рәтендә ҡалырға ярҙам итә. Яңыраҡ күп функцияға эйә булған КамАЗ машинаһы һатып алынған. Ул вокзал биләмәһен йыйыштырыуҙа алыштырғыһыҙ ярҙамсы, ти машина йөрөтөүселәр.Машиналарҙың һәм механизмдарҙың һыуыҡ осорға әҙерлеген комиссия ҡабул итә. Әлеге ваҡытта Өфө аэропортында 450-нән ашыу махсус техника эшләй. Уларҙың барыһы ла ҡышҡа әҙер, ти белгестәр.\n07 октября Еңеү паркында тағы ла бер иҫтәлекле урын – хәрби техника аллеяһы асылды\n08 октября Пассажир микроавтобусы ҡатнашлығында сираттағы авария


Өйҙән сыҡмайынса ла гражданлыҡ бурысын үтәп була\n8 Июнь 2020, 16:51\nИлебеҙҙәге мөһим ваҡиға – Рәсәй Федерацияһының Конституцияһына үҙгәрештәр индереү өсөн тауыш биреүгә һанаулы көндәр ҡалды. COVID пандемияһына бәйле, тауыш биреү тәртибе лә үҙгәрәсәк.Был уңайҙан ӨДНТУ доценты, философия фәндәре кандидаты Михаил Бреслер үҙ фекерен белдерҙе:\nИлебеҙҙәге мөһим ваҡиға – Рәсәй Федерацияһының Конституцияһына үҙгәрештәр индереү өсөн тауыш биреүгә һанаулы көндәр ҡалды. COVID пандемияһына бәйле, тауыш биреү тәртибе лә үҙгәрәсәк.\nБыл уңайҙан ӨДНТУ доценты, философия фәндәре кандидаты Михаил Бреслер үҙ фекерен белдерҙе:\n“Бөгөнгө көндә формалашҡан һанлы йәмғиәт күп ваҡиғаларҙы, шул йәһәттән мөһим тауыш биреү сараларын да онлайн рәүешле үткәрергә мөмкинселек бирә. Күптәр “Госуслуги” сайтына теркәлгән, улар өйҙән сыҡмайынса үҙ тауыштары менән ил яҙмышын хәл итеү мөмкинлегенә эйә, ә махсус тәғәйенләнгән урынға барып тауыш бирергә теләүселәр өсөн бар яҡлап та хәүефһеҙлек булдырыласаҡ.\nҺаҡланыу сараларын еренә еткереп үтәгәндә, ныҡлы әҙерләнгәндә бар талаптарға тоғро ҡалып, граждандарҙың Конституцияға үҙгәрештәр индереүгә үҙ позицияларын белдереү өсөн ҡулайлы шарттар буласаҡ, тип уйлайым”.\nАвтор: Айгөл Ғәбитова\n("Башҡортостан" гәзите сайтынан)


Хәбәрҙәр: Тәрбиәсебеҙ- Аллаһ.\nӘсәһенең намаҙға баҫырға, ғәрәпсә өйрәнеп, Ҡөрьән уҡырға өндәүен йәш сибәр ҡыҙ иғтибарға алмай. Үҙе кеүек үк сибәр егет-ҡыҙҙар күңел асырға саҡырып, хисапһыҙ донъя ләззәттәре көтөп торғанда, нисек өйҙә түҙеп ултырмаҡ кәрәк.\nҠыҙ әсәһенең һүҙен һанға һуҡмай йәшәй бирә, тик әйтәләр бит: ”Донъя ҡуласа - әйләндереп килтереп бер баҫа” - был бала ауырып түшәккә йығыла – уны фалиж һуға.\nБер көн иртән уянып китә лә әсәһенә былай ти: ”Мине намаҙ уҡырға, ғәрәпсә уҡырға өйрәт әле.” Әсәһе, шатланып, был ҡарарҙың сәбәбен һораша. “Төш күрҙем,- ти ҡыҙы,-ҙур күперҙә торам. Ҡайҙа ҡарама ғәрәпсә яҙыуҙар. Миңә Ҡөрьән китабы килтерҙеләр һәм уҡырға ҡуштылар. “Бисмилләәһир- рахмәәнир- рахим”дан башҡа бер нәмә лә белмәйем, ғәрәпсә лә белмәйем тим. Алдағы бер ишекте астылар, ә унда ут, ут эсендә - ҡара кейемдәге кешеләр. Шул ҡәҙәр ҡурҡыныс. Ҡалтырап ҡарап торғанда, тауыш ишеттем: “Әле ваҡытың бар, әҙерлән, юғиһә ошонда эләгәсәкһең.”\nҠыҙ әсәһе ярҙамында намаҙ тәртиптәрен өйрәнә, намаҙға баҫа, ғәрәпсәне үҙләштереп, Ҡөрьән уҡый башлай. Яйлап һаулығы ла яҡшыра. “Минән дә бәхетле кеше юҡ,-тип шатлана әсәһе,-фани донъяла кинәнеп йәшәп, аҙаҡ балам тамуҡҡа эләкһә, ни ҡылыр инем, Аллам һаҡлаһын.”\nБеҙ йыш ҡына Аллаһы Тәғәлә ебәргән һынауҙарға риза булмай зарланабыҙ, һыңғырлайбыҙ, ә бит яҡшы тигәнебеҙ беҙҙе тамуҡҡа илтеүе, яман тигәнебеҙ йәннәткә юл асыуы ихтимал. Беҙҙе тәрбиә ҡылыусы, тура юлға төшөрөүсе Аллаһы Тәғәләгә мең шөкөр.


Муса Мортазин юбилейына күргәҙмә асылды\n18 Февраль 2011, 10:47\nБашҡортостан Республикаһы Йәмәғәт берләшмәләренең үҙәк дәүләт архивында легендар комбриг Муса Мортазиндың тыуыуына 120 йыл тулыуға арналған архив документтары күргәҙмәһе асылды.\nЭкспозиция БР Йәмәғәт берләшмәләренең үҙәк дәүләт архивында һаҡланған Муса Мортазиндың шәхси фондындағы документтарынан әҙерләнгән. Экспозицияла Мортазинға комбриг званиеһын биреү хаҡында бойороҡ менән танышырға мөмкин. Шулай уҡ уның Граждандар һуғышында ҡатнашыуын дәлилләүсе архив документары ла күп. Муса Мортазинды аҡлаусы документтарға айырым иғтибар бирелгән.\nКүргәҙмәгә теләге булғандарҙың барыһы ла үтә ала.\nБелешмә өсөн. Муса Лот улы Мортазин 1891 йылдың 20 февралендә тыуған. Беренсе донъя һәм Граждандар һуғыштарындағы яуҙарҙа ҡаһарманлыҡ күрһәтә. БАССР-ҙың хәрби эштәре буйынса халыҡ комиссары, Башҡортостан Үҙәк башҡарма комитеты рәйесе булараҡ, һуғыштан һуңғы емереклек һәм аслыҡ йылдарында республика халҡына баһалап бөткөһөҙ ҙур яҙам күрһәтә. 1937 йылда ҡулға алына һәм атып үлтерелә. 1956 йылда аҡлана.\nТеги:хәтеркүргәҙмәләрюбилейҙарҡораллы көстәр һәм йәмғиәт


Өфө «Арт-клуб»ында рәссам Рәсих Әхмәтвәлиев менән осрашыу була // Мәҙәниәт | новости башинформ.рф\n11:00, 26 февраля 2020 Мәҙәниәт\n26 февралдә Өфө «Арт-клуб»ында эшләп килгән башҡорт теле клубында рәссам Рәсих Әхмәтвәлиев менән осрашыу була.\nБыл хаҡта Арт-клуб етәксеһе Айгөл Рәшитова хәбәр итте.\nРәсих Әхмәтвәлиев сәнғәт, ижад һәм яҙмыш тураһында һөйләргә ниәтләй.\nӘхмәтвәлиев Рәсих Хәсип улы 1956 йылдың 27 декабрендә БАССР-ҙың Шишмә районы Бикәй ауылында тыуған.\nМәктәптән һуң Өфө музыка-педагогия училищеһының художество-графика факультетында уҡыған. Училищены тамамлағас, 1976 йылда Башҡорт дәүләт педагогия институтына уҡырға ингән.\n«Инйәр» ижади төркөмө ағзаһы (1989 — 1993), 1992 йылдан — Рәсәй Федерацияһының Рәссамдар союзы, 1990 йылдан «Сыңғыҙхан» ижади берекмәһе ағзаһы.1991 йылда Америка Ҡушма Штаттарында эшләгән.\n2002 -2008 йылда Францияла йәшәгән (Онфлер,Париж ҡалаларында), ул унда Bartoux галереяһы, 2009 йылдан Visio dell’Arte, Paris галереяһы менән хеҙмәттәшлек иткән. Францияла «Көҙгө салон», Карузель Де-Лувр күргәҙмәләрендә ҡатнашҡан, Париж, Онфлёр, Сан-Поль Ванс, Межев, Куршавель ҡалаларында Роберт Барто галереяларында даими экспозициялар ойошторған.\nКубист техникаһында эшләй, үҙ эштәренең стилен фигуратив сәнғәт тип иҫәпләй. Уның рәсемдәренең төп темаһы — ҡатын-ҡыҙ матурлығы, ҡыйыу һыбайлы образы.\nРәссамдың картиналары Третьяков галереяһында, М. В. Нестеров исемендәге Башҡорт дәүләт художество музейында (Өфө), Тулуз Лотрек музейында (Париж, Франция) һәм башҡа галереяларҙа һаҡлана.\nТеги: ижади осрашыуҙар


Популяр йырсы, Башҡортостан һәм Татарстандың атҡаҙанған артисы, хитҡа әйләнгән «Тыуған Яҡ» йырын башҡарыусы Вәсилә Фәттәхова арабыҙҙан китте\nВәсилә Фәттахова Белорет ҡалаһында тыуған. Учалыла вокал класы буйынса музыкаль училищены тамамлағандан һуң, 1999 йылда Өфө дәүләт сәнғәт академияһына уҡырға инә. Ошо уҡ йылда Айҙар Ғәлимов төркөмөндә йырлай башлай. Вәсилә Фәттәховаға «Тыуған яҡ» йыры ҙур танылыу килтерә. Ул декабрҙә 35 йәшен билдәләгән булған.\nВәсилә Фәттәхова менән хушлашыу иртәгә Башҡорт дәүләт филармонияһында иртәнге унда үтә. Ә бөгөн төнгө ун берҙә иғтибарығыҙға Вәсилә Фәттәхованың беҙҙең телеканалға биргән һуңғы интервьюһын тәҡдим итәбеҙ.


ӨФӨ, 2018 йыл, 22 май. /«Башинформ» мәғлүмәт агентлығы, Ольга Мортазина/.22 майҙа Өфөлә Рәсәй нефть-газ химияһы форумы һәм 26-сы «Газ. Нефть. Технологиялар» халыҡ-ара күргәҙмәһе асыла. Ул нефть-газ химияһы комплексы өсөн яңы технологиялар һәм ҡорамалдар менән танышыу өсөн ҙур майҙансыҡтарҙың береһе. Унда тармаҡтың алдынғы предприятиелары, шулай уҡ химик машина эшләү һәм инжиниринг ойошмалары, яғыулыҡ-энергетика комплексы өсөн ҡорамалдар етештереүселәр ҡатнаша.


Һуң - Дания Юрист. Адвокат бөтә Онлайн\nТоп ял һеҙҙең өсөн илһам табырға һәм дания төньяҡ береһенән айырыусы\nБайрамды түҙемһеҙлек менән көтә өҫкө өлөшөндә Дания Ҙур пляж: элмәкле киң бульвар, пляж һәм матур Скаген Палку-Бич Фредериксхавн\nБына нисә йәштә өсөн бөтә саралар һәм тәме: музыка, кулинария, мәҙәниәт һәм сәнғәт.\nДания матур пейзаж булмаһа ҡайһы бер мтб иң ләззәтле, каноэ покататься йәки йәйәү йөрөп киләм.\nФинляндия Һалым Ставкаһын\nһалым инспекцияһы йәки интернет\nУтыҙ береһе булып kapitalindkomsten дәүләт һалым түләү, килем һәм капитал, ул. 34 000 евро һалым ставкаһыКилемле эшләй, унда һалым түләү (16-23), сиркәү һалымы (1-2), дәүләттәрҙә һалымдың прогрессив (түбән таблицаны ҡара), шулай уҡ sygeforsikringsafgift страховкалаусыларға (0-2). Ялҡында кешеләр Дәүләт һәм муниципаль kyrkoskatt sjukförsäkringsavgift sammanlagt һалым Utöver betalar 18-26 оч. Дөйөм алғанда, һалым түләүҙән тыш, дәүләт тирәһе 18-26 тейеш. сиркәү муниципаль һәм һалым, шулай уҡ sygeforsikringsafgift. Һалым түләүҙән тыш, дәүләт һәм муниципаль дөйөм алғанда яҡынса 18-26 тейеш. сиркәү һалым, шулай уҡ sygeforsikringsafgift. 5 буйынса физик берәмектәргә түләүҙәр, килем булараҡ, һалым түләү 85 процент һалым түләгән пенсия подоходный н, с pensionsindkomsten pensionsindkomstfradraget буйынса statsbeskatningen өлөшөнән һуң, 47 000 арта.\nн, мөлкәтен ҡайҙа урынлашҡан\nУтыҙ килеменә һалым түләү һәм дәүләт килемдәре капитал капиталы, ул 30 арта. 000-был һалым ставкаһын 34 Kildeskatteprocenten килем капитал булған, әммә, төп утыҙ. Һалым, килем сығанаҡтары булып хеҙмәт эшмәкәрлеге тора утыҙ биш тотола (әйткәндәй, хаҡы ун биш спортсылары һәм артистары өсөн). Утыҙ биш хазина бөтөрөлә, евро бүлергә неде булып һеҙ алаһығыҙ. Шулай уҡ килем һалым итеп түләгеһе пенсиялар, пенсия тулыһынса шәхес булараҡ налогооблагаемый. Әгәр Финляндия һалым страховка яуаплылығы сикләнгән була, улар, ғәҙәттә, sygeforsikringsafgift взиматься (0-2). Һеҙ һорарға мөмкин хеҙмәт һәм бизнеста прогрессив килем һалымы ставкаһы буйынса һалым түләгән, ә kildeskattesatserne һуң түгел. VEROH формала ғариза ебәрелгән булырға тейеш, һеҙ мөмкин скачать улар беҙҙең ҡаҙналыҡ сайты. Күсемһеҙ милек өсөн, финляндия муниципалитет мөлкәткә һалым түләргә ҡушыла. Был тулыһынса ҡағылмай, түләүсе лә сикләнгән.\nЕнәйәт яуаплылығы йәше, ирекле энциклопедия\nШишәмбе folktingets буйынса асылған\n2019 йылдың март айы, ашау-эсеүҙән һәм беҙ акцент яһайБыл йылдарҙа һеҙ шулай уҡ аласыз forårskonkurrence ҡатнашты. (Бында уҡыуы тураһында sitenotice) күҙ йәше йәштән енәйәти яуаплылыҡ ҡапҡа сиккән, ҡасан һеҙ енәйәт яуаплылығына кисерә. Дания енәйәт яуаплылығы йәше ун биш йыл тәшкил итә. 2010 йылдың июленә тиклем кәметеү менән ун биш ун дүрт йыл БМО тәҡдиме менән нимә тиер, тип тәнҡитләп бмо-ның балалар хоҡуҡтары буйынса комитеты ағзаһы. 2012 йылдың март тиклем планка күтәрелеп, тағы ун биш йыл була. Енәйәт яуаплылығы йәше тигәнде аңлата, сөнки енәйәт өсөн хөкөм ителгәндәр яза йәшкә тиклемге ун биш йыл бала түгел, уның ниндәй тупаҫ мөмкин булыр ине. Яза шартлы аңлата Штраф, йә штраф менән хамитов етештерелә. Балалар lavalderen аҫтына ала, әммә, үҙ ҡылығы өсөн яуаплы. Өсөн енәйәт яуаплылығы йәше сәбәптән, ҡағиҙә булараҡ, үҙҙәренең балалары булмау йәки ғәмәл һәм яза булмау аңлап өлгөргәнлек зарарлы йоғонтоһо эҙемтәләрен кире ҡаҡҡыһыҙ балалар иректән мәхрүм итеү рәүешендә булырға мөмкин. Йыл ун биш йәшкә тиклем енәйәтсе булыуынан түгел, ә был учреждениелар урынлаштырыу мөмкин. бала һәм уның ата-әсәһенең ризалығын алмайынса.\nБашҡа илдәрҙә енәйәт яуаплылығы йәше-ҡайһы берҙә был ғына аҙ, бл.\nилдә енәйәтселек ун йылда англияла билдәле бер формаһы. Енәйәт ҡылыуҙа элек ун йәшкә тиклемге балалары булған straffrie һүҙһеҙ йылда данияла, ун ун биш йәшкә тиклемге балалар булыуы мөмкин. шул уҡ ваҡытта яза биреү, әгәр улар, тип фаразлай улар камил белгән енәйәтселәр. Ғәйептен strafgrænse үлтергән өсөн ун дүрт йыл элек унда шулай булғас, балалар өсөн махсус opdragelsesanstalter булараҡ барлыҡҡа килә, йыл ун ике йәшкә еткән, йәки ҡабаттан енәйәт ҡылған уға ауыр. Был үҙгәрештәр сәйәси дебаттар лимит килә. ҡайһы һөйләм. өҫкә - аҫҡа Дания халыҡ партияһы тәҡдим 2007 йылда, мәҫәлән, ун ике йыл тиклем лимит кәмене. 2009 йылдың октябрендә, премьер-министр бәлиғ булмағандар араһында енәйәтселек менән көрәш буйынса тырышлыҡтарҙы әүҙемләштереү планлаштырыла, тип бл. lavealder ҡатнашыусылар ун дүрт йыл дауамында енәйәт кәметәләр. Бәлиғ булмағандар эштәре буйынса комиссияның тәҡдимдәрен кәметеү тураһындағы хөкүмәт тәҡдимен енәйәт яуаплылығы йәше менән ҡапма-ҡаршылыҡҡа инә. Енси енәйәт яуаплылығы йәше кәметеү мөмкинлеге тураһында тәҡдимен ризалыҡ йәше үҙгәрешһеҙ. Шулай итеп, уны төрмәгә килтерергә мөмкин теоретически ике 14 йәшлек үҫмерҙәр секс бергә шөғөлләнә. Халыҡ-ара кимәлдә, йәғни утыҙ ете мәҡәлә тураһында бмо Конвенцияһы, бала тип ҡул ғына төрмәнән һәм һуңғы варианты сифатында ҡуллана, ҡыҫҡа ваҡыт эсендә генә эшләй ала ул. һәм, енәйәтсе бала өлкәндәр араһында сығыш яһарға тейеш түгел. Ҡырҡ йәштән енәйәти яуаплылыҡ билдәләү өлкәһендәге закон статьяһына конвенцияһында ҡатнашыу. бурыслы, әммә, тип билдәләне был йәштә булырға тейеш. Кәм тигәндә ун ике йәштән енәйәт яуаплылығына йылда бмо-ның балалар хоҡуҡтары буйынса комитеты тәҡдим иткән булырға тейеш, тип ризалыҡ яраҡлы йәштәге халыҡ-ара кимәле түбән тип ҡаралырға тейеш.\nАдвокаттар ассоциацияһы дания - йорт\nОнлайн запознанства в Дания съвременните мъже и жени - в Badoo


Ошо көндәрҙә рәсәйлеләр Президент Владимир Путин менән т ағы бер, инде өсөнсө тапҡыр, ысын күңелдән һөйләшеп алыу мөм кинлегенә эйә булды. Әйтергә кәрәк, әңгәмә ихлас ҡоролдо, В ладимир Владимирович һәр ваҡыттағыса һәр һорауға тура яуап б ирергә тырышты. Әгәр ҙә инде ниндәйҙер һорауға яуап бирергә әҙер түгел икән, был турала йәшермәйенсә әйтте.\nПрезидент менән һайлаусыларҙың диалогы өйрәнелгән тәртип буйынса ( һорау - яуап) төҙөлдө. Һорауҙарҙы теләүселәр телеф он, Интернет аша бирә ала ине. Рәсәй ҡалаларында йәшәүселәр дәүләт башлығы менән журналистар аша аралашты.\nБирелгән һорауҙарҙан сығып, Рәсәй яҡшыраҡ һәм тынысыраҡ й әшәй башланы тигән һығымтаға килергә мөмкин: әгәр элегерәк и ҡтисад, сәйәсәткә ҡағылышлы һорауҙар йыш күтәрелһә, хәҙер ки леп проблемалар башлыса шәхси йә урындағы масштаб кимәленән артманы тиергә була. Рәсәйлеләрҙе Президенттың шәхси тормошо , ғаиләһенең йәшәйеше ҡыҙыҡһындырыуы асыҡланды: ул ниндәй к өйҙәр тыңларға ярата, ҡыҙҙарын нисек итеп тәрбиәләй, Интерне т менән файҙаланамы, эте ни хәлдә һәм башҡалар. Актуаль проб лемаларға бәйле һорауҙар ҙа яңғыраны, әлбиттә. Уларҙың береһ е, мәҫәлән, Чечнялағы террорсылыҡ һәм ғөмүмән ундағы хәлдәр барышы. Был һорауҙы әле һаман да шартлауҙар яңғыраған Ставро польдә йәшәүселәр бирҙе. "Был хәл ҡасан үҙгәрер"тип һораны улар. Владимир Владимирович иһә был проблеманы хәл итеү юлы бер генә, ул да булһа беҙҙең экстремист баҫымдарға бирешмәүе беҙ һәм күмәкләп уларға ҡаршы тороуыбыҙ тип яуапланы. Байта ҡ һорауҙар пенсия, ташлама, пособиеларға ҡағылышлы яңғыраны.\nЭске эштәр һәм башҡарма власть органдарында коррупция ла иғ тибарһыҙ ҡалманы. Әйткәндәй, Владимир Владимировичтың корруп ция тураһындағы яуабы беҙҙең республикаға ла тап килә.\n- Быйыл, - тине Рәсәй Президенты, - Эске эштәр министрлығ ы өлкәһендә 19 мең ҡағиҙә боҙоу осрағы теркәлгән. Уларҙың 2 ,6 меңе - туранан тура закон боҙоу. Күп кенә хеҙмәткәрҙәр ад министратив һәм енәйәт яуаплылығына тарттырылды һәм был РФ Дәүләт Думаһына һайлауҙар ( беҙҙә - Республика Президентын -\nавт.) менән бәйле түгел, сөнки эштәрҙең күбеһе бер йыл - йы л ярым элек үк асылған. Һорауҙар ағымы туҡтамайынса килде - ҡытайлылар һәм һәм башҡаларҙың Рәсәйгә миграцияһы, Рәсәй вал ютаһына ҡағылышлы проблемалар, илебеҙҙең Белоруссия менән ҡу шылыуы һ.б. - өс сәғәт эсендә миллион ярым кеше телефондан ш ылтыратып һорау бирҙе. Президенттың уларҙың барыһына ла яуап\nбирергә мөмкинселеге булманы, әлбиттә, әммә уның яуаптарына н аңлашылыуынса, Рәсәй артабан да бер нимәгә ҡарамайынса һай ланған юл менән алға барасаҡ тип ышаныс менән әйтергә була.\nБашҡортостанда йәшәүселәрҙең былтырғы кеүек үк Президент менән бәйләнешкә инә алмауҙары йәл, әлбиттә. Ул ваҡытта, моғ айын, беҙ бөгөн һәр кемде борсоған һорау - уның Башҡортостан\nПрезидентын һайлауҙарҙа кемдең кандидатураһын хуплауын беле р инек. Хәйер, һуңғы ваҡытта Башҡортостанға РФ Федерацияһы П резидентының Волга буйы федераль округында тулы хоҡуҡлы вәки ле Сергей Кириенконың, РФ Хөкүмәте рәйесе урынбаҫары Галина Карелованың Башҡортостанға сәфәрҙәре һәм уларҙың республикан ың курсына биргән баһалары үҙәктең кем яҡлы икәнлеген асыҡ к үрһәтә.


«Академиктар» гѳрләп йәшәй\nЙәмле яҙ етеп, бар тәбиғәт йоҡоһонан уянып, күңелдә дәрт-дарман ташып торған мәлдә күңелгә моң тула. Ошондай йәмле кѳндәрҙең береһендә Юлдыбай 80-се һѳнәрселек лицейының яңы эшкә килгән йәш уҡытыусылары, мастерҙар һәм уҡыусылар Юлдыбай ауылы мәҙәниәт йортонда халыҡҡа матур тамаша тәҡдим итте.\nИң беренсе һүҙҙе һѳнәрселек лицейы директорының уҡытыу эштәре буйынса урынбаҫары Булат Ибраһим улы Биксәйев алды. Ул йәштәрҙе уҡырға саҡырып, лицейҙа ауыл хужалығында кәрәкле тѳрлѳ һѳнәрҙәргә эйә булыу мѳмкинлеген билдәләп үтте.\nЮлдыбай 80-се һѳнәрселек лицейы үткән уҡыу йылында үткәрелгән «Хѳкүмәт ярҙамы-2011» конкурсында еңеү яулап, 20 миллион һумлыҡ грант алды. Шул аҡсаға һәр бер класҡа компьютер, видеопроектор, электрон уҡытыу программалары, китаптар, плакаттар, һәр уҡытыусыға ноутбук, 3 класҡа интерактив таҡта, лабораторияларға стендтар һатып алынған. Шулай уҡ ағас эшкәртеү цехы ла алып ебәргәндәр.\nМәҡәләнең тулы вариантын гәзитебеҙҙең 41-се һанында уҡый алаһығыҙ.\nЙылайыр районы, Юлдыбай ауылы.


Стәрлетамаҡ районында тиҫтәгә яҡын хужалыҡ яуаплы компанияға тотонған\nБыйыл төбәк эшсәндәренә 23 мең гектар самаһы майҙанда мал аҙығын әҙерләү бурысы тора. Бөгөн улар күп йыллыҡ үләндәрҙе сабыу һәм йыйыу менән мәшғүл.\nФрунзе исемендәге хужалыҡта кәзә үләне яҫмаларға һалына. Күп йыллыҡ үләнде улар ун йыл рәттән бер үк майҙанда үҫтерә. Был алым уңышты арттыра, ә сығымдарҙы киреһенсә, кәметә. Быйыл аграрийҙар һауым кимәлен арттырырға ниәтләй. Әлбиттә, бының өсөн сифатлы мал аҙығы етештереү төп бурыстарҙың береһе. Әммә оҙайлы ямғырҙар ҡолас йәйеп эшләргә мөмкинлек бирмәй.\nБыйыл Стәрлетамаҡ районында мал башына 31 центнер аҙыҡ берәмеге әҙерләү планлаштырыла. Бының өсөн төбәк техника менән етерлек күләмдә тәьмин ителгән. Калинин исемендәге хужалыҡта бөгөн люцерна үләне сенажға сабыла. Ауыл эшсәндәре мал аҙығын әҙәрләүгә бер аҙна самаһы элек тотонһа ла, соҡорҙар бөгөн генә күҙгә күренеп тула башлаған.\nХужалыҡта күп йыллыҡ үлән быйыл бер мең ярым гектар майҙанда үҫтерелгән. Ауыл хеҙмәтсәндәре бөгөнгә уларҙың 500 гектарын эшкәртеп, 300 тоннанан ашыу сенаж әҙерләүгә өлгәшкән. Йәшел массаны соҡорҙарға һалғанда хужалыҡ "Биотроф-111" консервантын ҡуллана. Химик булмаған шыйыҡса малдарҙың етештереүсәнлеген арттырырға ярҙам итә.\nХужалыҡ эшсәндәре ҡышлатыу миҙгеленә кәмендә 35 мең тонна мал аҙығы әҙерләргә йыйына. Бындай күрһәткес менән улар республика буйынса ҡуйылған бурысты артығы менән үтәп сығырға йыйына. Хәйер, йыл ярымлыҡ аҙыҡ берәмеге туплау өсөн Стәрлетамаҡ районы эшсәндәре көнө-төнө эшләргә әҙер. Бары һауа шарттары ғына уңай булһын ине, ти улар.


20 Декабрь 2019, 18:55\nКүп ҡатлы йорттарҙың байтағында подъездар насар хәлдә булыуын иҫәпкә алып республикала комплекслы ремонтлау буйынса программа ҡабул ителеүе, ремонтҡа аҡса республика һәм муниципалитет ҡаҙнаһынан бүленеүе тураһында хәбәрҙарһығыҙ инде.\nПодъездарҙы ремотланлау стеналарҙы буяу менән генә сикләнмәй. Комплекслы алып барыласаҡ эштәр барышында йорттарҙың инеү ишектәре һәм баҫҡыс майҙансыҡтарындағы тәҙрәләр яңыртыла,почта йәшниктәре һәм башҡа урындар төҙөкләндерелә. Был комплекслы программа 2024 йылға тиклем иҫәпләнгән. Ошо ваҡыт эсендә ремонт талап ителгән подъездарҙың барыһы ла икенсе йәшлеген кисерәсәк.\nПодъездарҙы ремонтлау программаһы беҙҙең районда ла старт алып, Йылайырҙа бер нисә күп фатирлы йорттоң подъездарында ремонтланды. Быйыл 644 мең 212 һумға 5 подъезд ремонтланды.


Сүп-сарҙан ҡотолам тип, бер ҡыҙҙы үлтерә яҙған\nСтәрлетамаҡта һигеҙенсе ҡаттан килеп төшкән шкаф ишеге студенттың башына бәрелә. Баш мейеһе һелкенгән ҡыҙ дауаханаға оҙатыла. Асыҡланыуынса, пенсионерҙар ғаиләһе үҙҙәренең балконында сүп-сар таҙартып йөрөгән. Шкаф ишеген тәҙрә эргәһенә ҡуялар һәм ул аҫҡа төшөп китә. Ә был ваҡытта Валерия исемле студент әхирәте менән университеттан ҡайтып килгән була.\nПавел Янгалов, Стәрлетамаҡта йәшәүсе: «Беҙ ҡатыным менән иҫке әйберҙәрҙе ташларға булдыҡ. Был ишекте тәҙрә эргәһенә ҡуйҙыҡ, ә ул ҡулдан ысҡынып аҫҡа төшөп китте. Ишек алдында берәү ҙә күренмәй ине».\nВалерия Большеглазова зыян күреүсе: «Мин башта аңламай торҙом. Әхирәтемә әйләнгәйнем, ул битемдең ниндәй хәлдә икәнен күреп, ҡото осто. Ҡулымдан тотоп, кире университетҡа алып китте. Шунан «Ашығыс ярҙам» машинаһын саҡырҙылар».\nӘле ваҡиға буйынса гражданлыҡ эше ҡуҙғатылған. Студент ҡыҙ сәләмәтлегенә зыян килтергәндәре өсөн 500 мең һум күләмендә аҡсалата компенсация талап итә.


“Башҡортостан” гәзите хеҙмәткәрҙәре менән осрашыу - Официальный сайт Сибайского института (филиала) БашГУ\n25 сентябрҙә Сибай институтының конференц-залында республикабыҙҙың “Башҡортостан” ижтимағи-сәйәси гәзите хеҙмәткәрҙәренең “Башҡорт теле һәм әҙәбиәте” бүлеге студенттары менән осрашыу кисәһе үткәрелде.\nКисәлә Шәһит Хоҙайбирҙин исемендәге премия лауреаты, Башҡортостандың атҡаҙанған мәҙәниәт хеҙмәткәре Динә Ғабдрахман ҡыҙы Арыҫланова, Башҡортостандың атҡаҙанған матбуғат һәм киң мәғлүмәт саралары хеҙмәткәре Минзилә Харис ҡыҙы Ғабдрахманова, “Башҡортостан” гәзитенең Урал аръяғы буйынса үҙ хәбәрсеһе Кәримә Ишбулды ҡыҙы Усманова ҡатнашты.\nТәүге һүҙ билдәле журналист Динә Ғабдрахман ҡыҙына бирелде. Уға шулай уҡ “Журналист булыу өсөн кешелә ниндәй сифаттар булыуы мотлаҡ?”, “Журналисты аяҡтары туйҙыра тигән һүҙгә һеҙҙең ҡарашығыҙ нисек?” тигән һорауҙар бирелде. Тәүҙә залда ултырыусыларҙы ҡыҫҡаса үҙенең хеҙмәт биографияһы менән таныштырғас, Динә апай студенттар биргән һорауҙарға яуап бирҙе.\n– Журналист кеше аяҡ баҫмаған төбәк юҡ. Тик уны аяҡтары ғына түгел, ә башы ла туйҙыра, – тип белдерҙе беҙҙең журналист апайыбыҙ. – Яҙыусы, хәбәрсе, ғөмүмән, матбуғат өлкәһендә эшләүсе кешеләр күп уҡырға тейеш. Сөнки китап аҡыл даирәһен киңәйтә, һүҙ байлығын тулыландыра. Журналист шулай уҡ халыҡ һулышын белергә тейеш. Редакция бүлмәһендә ултырып ҡына эшләп, яҡшы журналист булыу мөмкин түгел, – тип белдерҙе тәжрибәле матбуғат хеҙмәткәре.\nАртабан һүҙҙе Минзилә Харис ҡыҙы Ғабдрахманова дауам итте. Ул да тәүҙә үҙенең хеҙмәт биографияһын ҡыҫҡаса яҡтыртып үтте.\n– Журналист булып китеүемдең сәбәбе – ул минең күңел талабым. Күргәнемде, белгәнемде яҙыуҙы минең йөрәгем талап итә. Журналист булыу өсөн журналистика факультетын тамамлау кәрәк түгелдер, тип уйлайым. Хәҙерге көндә матур яҙа белеүсе генә түгел, ә киң ҡарашлы журналистар талап ителә, – тип үҙ фекере менән бүлеште Минзилә Харис ҡыҙы.\nАртабан Кәримә Ишбулды ҡыҙы Усманова залда ултырыусылар өсөн “Башҡортостан” гәзите тураһында викторина үткәрҙе. Уйындан һуң еңеүселәргә бүләктәр тапшырылды.\nҠунаҡтарҙы тәбрикләп, “Башҡорт һәм рус теле” бүлегенең 1-се курс студенттары Сәлихова Зәлиә “Бөрйән ҡыҙы” бейеүен башҡарһа, Йәрмөхәмәтова Динара үҙе яҙған “Әсәкәйем, күҙ нурым” йыры менән күңелдәрҙе күтәрҙе.\nАлыҫ араларҙы яҡынайтып, баш ҡалабыҙ Өфөнән килеүсе ҡунаҡтар менән осрашыу бик йылы, ихлас шарттарҙа үтте. Уны башҡорт филологияһы кафедраһы мөдире Ғ.М. Бүләкова бик йәнле һәм йөкмәткеле итеп алып барҙы.\nРеспубликабыҙҙың төп ваҡытлы матбуғат баҫмаһында эшләүсе хәбәрселәр менән осрашыуҙан һуң залда ултырыусылар араһында үҙҙәренең киләсәген журналистика менән бәйләргә ҡарар итеүселәрҙең артыуына шик юҡ.\nИсхакова Гөлфирә, “Башҡорт теле һәм әҙәбиәте” бүлегенең 5-се курс студенты\nГлавная Архив новостей Архив новостей за 2014 год “Башҡортостан” гәзите хеҙмәткәрҙәре менән осрашыу


8 Декабрь 2017, 11:14\nБаймаҡ районының Түбә ҡасабаһында Темәс интернатының Түбә өлкән йәштәгеләрҙе һәм инвалидтарҙы яҡлау үҙәге, үҙебеҙсә әйткәндә Ҡарттар йорто, эшләп килә. Үҙәктә ниндәй генә кеше юҡ: ғүмере буйы эшләп, ҡартлыҡ көнөндә кеше ярҙамына мохтаж өлкәндәр, ауырып һаулығын юғалтҡан йәшерәктәр менән бергә күреүҙән мәхрүмдәр, ҡул-аяғы зәғифләнеп йөрөй алмағандар, йорт-ерһеҙ ҡалып, урамға сығарып ташланғандар ҙа ошо йортта һыйыныр урын тапҡан.Редакциянан: Әбделәхәт Бикбулатов «Атайсал» менән күптән хеҙмәттәшлек итә. Әле лә Ололар йортоноң тормошо тураһында ентекләп яҙып ебәргән. Бөтә нәмә лә ул яҙғанса ал да гөл түгелдер инде. Яңғыҙлыҡ бер Аллаға килешһен. Үтеп барған йылда редакция хеҙмәткәрҙәре был йортҡа ике дана «Атайсал» гәзите яҙҙыртҡайны. «Берҙән-бер гәзитте талашып уҡыйбыҙ»,—тине бер шылтыратҡанында Әбделәхәт. 56 кешегә (был иҫәпкә хеҙмәткәрҙәр инмәгән әле!) бер гәзит әҙерәктер инде ул. Унан тыш, уларҙың бит үҙ райондары, Башҡортостан яңылыҡтарын да белгеһе килә. Бағыусылар табылып, ошо йортта көн күреүселәргә тағы ла «Атайсал», «Башҡортостан», «Йәшлек», район гәзиттәрен яҙҙырһалар ҡалай шәп булыр ине. Улар бит беҙҙең иғтибарға һыуһаған.\nБаймаҡ районының Түбә ҡасабаһында Темәс интернатының Түбә өлкән йәштәгеләрҙе һәм инвалидтарҙы яҡлау үҙәге, үҙебеҙсә әйткәндә Ҡарттар йорто, эшләп килә. Үҙәктә ниндәй генә кеше юҡ: ғүмере буйы эшләп, ҡартлыҡ көнөндә кеше ярҙамына мохтаж өлкәндәр, ауырып һаулығын юғалтҡан йәшерәктәр менән бергә күреүҙән мәхрүмдәр, ҡул-аяғы зәғифләнеп йөрөй алмағандар, йорт-ерһеҙ ҡалып, урамға сығарып ташланғандар ҙа ошо йортта һыйыныр урын тапҡан.\nБөтә уңайлыҡтар ҙа булдырылған бүлмәләрҙә 4-5 кенә кеше йәшәй. Беренсе ҡаттағы ике бүлмәлә генә йөрөй алмағандарҙы ҡарау уңайлы булһын өсөн күберәк койка ҡуйылған. Аҫҡы ҡаттағы ҡунаҡ бүл-мәһендә ҙур экранлы телевизор тора, уны йомшаҡ диван, ҡәнәфиҙәргә ултырып ҡарарға мөмкин. Ике йөҙгә яҡын лазер-диск кино тупланған. Туғандар хәл белә килһә, ошонда уҡ осрашып, һөйләшеп ултырабыҙ. Беренсе ҡатта медпункт бар. Медицина ярҙамына мохтаждарҙы өлкән шәфҡәт туташы Fил- миниса Үҙәнбаева ҡарай.Ошо ҡатта заман талаптарына ярашлы йыһазландырылған аш бүл-мәһе менән ашхана урынлаш-ҡан. Туҡланыу бер сменала ойошторолған, йөрөй алмағандарҙы санитаркалар үҙҙәре ашата. Беҙҙе тәмле аштары менән ҡыуандырған ашнаҡсылар һәм аш бүлмәһе хеҙмәткәрҙәре тураһында яҙмаһам гонаһ булыр. Бына улар: Фәниә Мәҡсүтова, Гөлназ Боҫҡонова, Гөлнәзирә Таһирова, Рәүилә Аслаева, Регина Яхина. Уларҙың тырышлығы менән беҙ көнөнә дүрт тапҡыр туҡланабыҙ. Рацион бик бай, ашты һәр ваҡыт төрләндереп бешерәләр. Ә инде беҙҙе ашатыу, тәрбиәләү санитаркалар Мәзүнә Ишниязова, Айһылыу Әхмәтова, Рәзилә Абдуллина, Венера Мусина, Эльвира Баҡыева, Розалия Әхмәтова, Марина Ишкова иңендә. Улар көндө төнгә ялғап беҙҙе ҡарай: алмашлап көн дә бөтә бүлмәләрҙе йыуып сығалар, көн һайын йөрөй алмаған ауырыуҙарҙың түшәген алыштыралар. Бүлмәләр һәр ваҡыт таҙа, бөхтә. Вахтерҙар Әхтәр Мәмбәтҡолов, Исмәғил Әх-мәтов, ҡарауылсылар Булат Рәхмәтуллин, Илдус Байназаров беҙҙең ғүмеребеҙ һағында тора, тәртип һаҡлай. Берәй ауыр хәл килеп сыҡһа, ярҙам кәрәкһә йүгереп килеп етәләр. Кер йыуыусы Миңһылыу Fәйнуллинаның тырышлығы арҡаһында өҫтөбөҙ бөтөн, таҙа түшәктә йоҡлайбыҙ. Хужалыҡ эшсеһе Ринат Хәлитов мунса яғып ҡуя. Беҙ сиратлап кинәнеп йыуынабыҙ. Үҙәкте, ашхананы аш-һыу, беҙҙе кейем-һалым менән тәьмин итеү сестра-хужабикә Нурзиә Утарбаева иңенә төшкән. Ул оҫта ойоштороусы ла.\nБөтә коллективты Руслан Хәмитов етәкләй. Тормош дауам итә.\nРедакциянан: Әбделәхәт Бикбулатов «Атайсал» менән күптән хеҙмәттәшлек итә. Әле лә Ололар йортоноң тормошо тураһында ентекләп яҙып ебәргән. Бөтә нәмә лә ул яҙғанса ал да гөл түгелдер инде. Яңғыҙлыҡ бер Аллаға килешһен. Үтеп барған йылда редакция хеҙмәткәрҙәре был йортҡа ике дана «Атайсал» гәзите яҙҙыртҡайны. «Берҙән-бер гәзитте талашып уҡыйбыҙ»,—тине бер шылтыратҡанында Әбделәхәт. 56 кешегә (был иҫәпкә хеҙмәткәрҙәр инмәгән әле!) бер гәзит әҙерәктер инде ул. Унан тыш, уларҙың бит үҙ райондары, Башҡортостан яңылыҡтарын да белгеһе килә. Бағыусылар табылып, ошо йортта көн күреүселәргә тағы ла «Атайсал», «Башҡортостан», «Йәшлек», район гәзиттәрен яҙҙырһалар ҡалай шәп булыр ине. Улар бит беҙҙең иғтибарға һыуһаған.


Рөстәм Хәмитов Рәсәй Президенты ҡарамағындағы Эшҡыуарҙарҙың хоҡуҡтарын яҡлау буйынса вәкил Борис Титов менән осрашты // Иҡтисад | новости башинформ.рф\n10:00, 22 августа 2016 Иҡтисад\n20 августа Республика йортонда Башҡортостан Башлығы Рөстәм Хәмитов Рәсәй Президенты ҡарамағындағы Эшҡыуарҙарҙың хоҡуҡтарын яҡлау буйынса вәкил Борис Титов менән осрашты. Төбәктә бәләкәй һәм урта эшҡыуарлыҡҡа ярҙам һәм уны үҫтереү мәсьәләләре тикшерелде.\nОсрашыуҙа шулай уҡ Башҡортостанда Эшҡыуарҙарҙың хоҡуғын яҡлау буйынса вәкил Рафаил Ғибәҙуллин һәм республиканың Эшҡыуарлыҡ һәм туризм буйынса дәүләт комитеты рәйесе Вячеслав Ғиләжетдинов ҡатнашты.\n– Беҙ эшҡыуарҙарҙың хоҡуғын яҡлау темаһы буйынса һәйбәт эшләйбеҙ. Дөйөм алғанда, дөрөҫ йүнәлештә барабыҙ, тип иҫәпләйем, – тип билдәләне Рөстәм Хәмитов. – Рейтингта күренеүенсә, эшҡыуарҙар беҙҙе яҡшыраҡ баһалай башлаған. Эшҡыуарҙарҙың ышанысын яулауы ауыр. Улар беҙгә ышанһын өсөн бөтә кимәлдәрҙә лә намыҫлы эшләргә кәрәк.\nВәкил бөгөн илдә бизнесҡа контроль-күҙәтеү органдары яғынан да, баҙарҙағы ҡатмарлы иҡтисади хәл йәһәтенән дә етди баҫым яһалыуы тураһында һөйләне.\n– Нефткә хаҡ төштө, илдең иҡтисады бөтөнләй икенсе, шуға күрә эске баҙарҙа ихтыяж кәмей һәм эшҡыуарлыҡта хәл насарая, – тине Борис Титов. – Бер үк ваҡытта сығымдар – кредиттар буйынса процент ставкаһы ла арта, бөгөн ул 20 проценттан ашыу. Әүәлгесә энергия тарифтары, һалымдар һәм кадастр хаҡы арта. Был – иҡтисади факторҙар яғынан бизнесҡа етди баҫым.\nУның әйтеүенсә, әлеге ваҡытта Рәсәй Президентының ҡушыуы буйынса Үҫеш стратегияһы өҫтөндә эш башланған, ул декабрь айында тәҡдим ителергә тейеш.\n– Ағымдағы проблемаларҙан тыш, макроиҡтисад менән дә шөғөлләнергә тура килә. Башҡаса баҙар иҡтисадын һаҡлау һәм үҫтереү мөмкин түгел. Әгәр уны нисек бар шулай ҡалдырһаҡ, түбән тәгәрәргә мөмкин, – тип билдәләне Борис Титов. – Беҙ ил буйынса статистика алып барабыҙ. Дөйөм алғанда, эш урындары кәмей, әммә юғары етештереүсәнле эш урындары арта.\nТеги: бизнес,эшҡыуарлыҡ,бр башлығы


Автомобилемде ғаилә ағзаһы кеүек ҡабул итәм…\n13 Декабрь 2017, 22:50\nКөсһөҙ зат тиһәләр ҙә, ҡатын-ҡыҙ үҙенең сабырлығы, өлгөрлөгө һәм тәүәккәллеге менән көслө. Ысынлап та, хәҙерге заманда башҡаса булыуы ла мөмкин түгелдер.\nКөсһөҙ зат тиһәләр ҙә, ҡатын-ҡыҙ үҙенең сабырлығы, өлгөрлөгө һәм тәүәккәллеге менән көслө. Ысынлап та, хәҙерге заманда башҡаса булыуы ла мөмкин түгелдер. Сөнки ул бер үк ваҡытта ғаилә усағын һаҡлаусы ла, балаларын яҡлаусы ла, тормош иптәшен илһамландырыусы ла, нескә күңелле гүзәл зат та булып ҡалырға тейеш. Рубрикабыҙҙың сираттағы геройы – Мостай Кәрим исемендәге Милли Йәштәр театры актрисаһы, күптәргә “Ай ҡыҙы” сериалы аша таныш булған өс ҡыҙ әсәһе Эльмира САМАТОВА тап шундайҙарҙан. Һылыулығы һәм нәзәкәтлелеге менән һәр кемде әсир итерлек был ханым ниндәй “арғымаҡ”ты ауыҙлыҡлаған икән?\n– Эльмира Рәдиф ҡыҙы, бөгөн руль артында ултырған ҡатын-ҡыҙ һаны көндән-көн арта. Һеҙҙеңсә, гүзәл заттар был был аҙымға ни өсөн бара?\n– Автомобиль – бер яҡтан беҙҙең йәшәйешебеҙҙе еңеләйтһә, икенсе яҡтан ҡатмарландыра. Бала саҡта ваҡыт бәрәкәтле булғанғамы, әсәйҙәр машиналары булмаһа ла, ғаиләһен ҡарарға ла, беҙҙе автобуста балалар баҡсаһына, мәктәпкә илтергә лә, шул уҡ ваҡытта эшкә лә йөрөргә өлгөргән. Бынан тыш өйҙәге хаттин ашҡан мәшәҡәттәрен башҡарырға ла әмәлен тапҡан. Ә хәҙер өйөбөҙ көнкүреш техникаһы менән тулған, һәр кемдең тиерлек автомобиле бар. Шулай ҙа бер нәмәгә лә өлгөрмәйбеҙ, ваҡыт йәшен тиҙгелендә үтә лә китә.\nҠытайҙа уҡып йөрөгән ҡыҙым: “Әсәй, бында халыҡ шул тиклем тыныс йәшәй. Эш хаҡы етеш йәшәргә етә. Аҡса артынан ҡыуып, үҙҙәрен юҡҡа сарыф итмәйҙәр. Текә иномаркаларҙа йөрөһәләр ҙә, өҫтәрендә – ябай ғына спорт кейеме”, – ти. Ә беҙҙә, ҡыҙғанысҡа ҡаршы, киреһенсә. Аҡса һәм йәмғиәт баһаһы – тәү сиратта. Шуға ла талаптарыбыҙ ҙа даими рәүештә артып тора: балаларҙы яҡшы мәктәптә уҡытырға, иң шәп түңәрәктәргә йөрөтөргә, затлы өҫ кейеме, яңы фатир һатып алырға. Ошо һайлау мөмкинлеге менән файҙаланыу өсөн беҙгә мәжбүри рәүештә руль артына ултырырға тура килә. Юғиһә үҙ ҡаҙаныңда ғына ҡайнап көн күреүҙән башҡа сара ҡалмай.\nИкенсе яҡтан, мобиллек ҡатын-ҡыҙҙарға бойондороҡһоҙлоҡ бүләк итә. Көндәлек мәшәҡәттәрен үҙаллы хәл итергә, тормошоноң бөтә өлкәләрен дә күҙ уңынан ебәрмәҫкә, шул уҡ мәлдә гүзәл зат та булып ҡалырға ярҙам итә. Минең өсөн автомобиль тирә-яҡтағы бысраҡ һауа торошонан, хәүеф-хәтәрҙән һаҡлаусы серле ҡоршау кеүек тә тойола.\n– Һеҙҙе руль артына ултырырға нимә этәрҙе?\n– Мин бөтә мәсьәләләрҙе лә тыуыу тәртибендә хәл итергә күнеккәнмен. Бына машина менән дә шулай булды. Ирем ауырып киткәс, дауахана тупһаһын йыш тапарға тура килде. Такси менән йөрөү тамам үҙәккә үткәс, руль артына ултырырға баҙнат иттем. Яҡынымдың һаулығы бизмәндең икенсе яғындағы ҡурҡыу хисен еңде. Ә шуға тиклем машина йөрөтөрмөн тигән уй башыма ла инеп сыҡҡаны булманы. Ул ваҡытта миңә 28 йәш ине. Водителгә уҡыу курсына яҙылып, был өлкәне ентекле өйрәнә башланым. Практик дәрестә иң беренсе мине водитель креслоһына ултырттылар, ә мин хатта педалдәрҙе лә айырмайым. Шулай ҙа һынатманым. Уҡытыусым минең рулде дөрөҫ тотоуымды, юлда “йөҙөп” йөрөмәүемде һәм тәүге минуттан уҡ көҙгөләргә ҡарауымды миҫалға килтереп, башҡаларға һөйләп барҙы. Ҡулдар тулҡынланыуҙан тирләп бөтһә лә, үҙемде ышаныслы тойҙом. Күрәһең, “тимер атты” ауыҙлыҡлауға күңелем менән дә, аңым менән дә әҙер булғанмын. Шуға уҡыуы артыҡ ҡыйынлыҡ тыуҙырманы, имтихандарҙы ла беренсе тапҡырҙан тапшырҙым.\n– Руль артындағы ҡатын-ҡыҙҙарға ҡарата әйтелгән “гранаталы маймыл” йәки “юҡ ерҙә тығын тыуҙырыусы йән эйәһе” ише шаяртыуҙар ишетергә тура килә. Һеҙ гүзәл заттарҙың машина йөрөтөү кимәлен нисек баһалайһығыҙ?\n– Был һүҙҙәр менән килешә алмайым. Водителдәрҙе енес буйынса айырмайҙар. Һин ир йәки ҡатын булған өсөн генә һаҡ, тәртипле йөрөйһөң тигәнде аңлатмай. Бөтәһе лә кешенең холҡона, донъяға ҡарашына бәйле. Кемдер үҙенең генә түгел, ә башҡа юл хәрәкәте ҡатнашыусыларының да хәүефһеҙлеген ҡайғыртып, иғтибарлы йөрөй. Ә кемдер үҙ донъяһына сумып, юлды тамам күҙ уңынан ысҡындырып ебәрә. Бынан тыш ҡайһы бер водителдәрҙең юл ҡағиҙәләрен һанға һуҡмауҙары йәнде көйҙөрә.\nШәхсән мин үҙем юл билдәләрен теүәл үтәргә, ашыҡҡан саҡта ла тиҙлек режимын һаҡларға тырышам. Руль артында уҙған 12 йыл ғүмерем эсендә, Аллаға шөкөр, штраф түләгәнем булманы.\n– Ә водитель таныҡлығын үҙ көстәре менән алмағандарға нисек ҡарайһығыҙ?\n– Автомобиль йөрөтөүҙе мода артынан ҡыуыу ғына тип уйламаған, ә ҙур яуаплылыҡ икәнен дә ныҡлап төшөнгән кешеләр был аҙымға бармай, минеңсә. Ҡағиҙәләрҙе теүәл белеү – тәү шарт. Был йәһәттән мин инструкторға ла, иптәшемә лә рәхмәтлемен. Сөнки тәүгеһе миңә практиканы теорияға нигеҙләнеп бирһә, һуңғыһы үҙенең тәжрибәһенән сығып өйрәтте. Уларҙан мин киҫкен ситуацияларҙа автомобиль менән нисек дөрөҫ идара итергә өйрәндем, “үле зона” төшөнсәһе менән таныштым. Күптәрҙең ошондай мәғлүмәттән мәхрүм булыуы арҡаһында юлда юғалып ҡалыуҙары ихтимал.\nИптәшем автомобилдәр менән 12 йәштән дуҫ, шуға күрә уның оҫталыҡ дәрестәрен алыу минең өсөн ҙур мәктәп булды. Төнгө ҡала урамдары буйлап байтаҡ йөрөнөк, ә өйҙән эшкә, мәктәпкә, туғандарға тиклем маршрутты ғына бер нисә тапҡыр ураныҡ. Иптәшемдең руль артына ултырыу менән үтер юлыңды күҙ алдынан үткәреп сығырға кәрәк тигән кәңәшен ғүмерлеккә хәтер һандығыма һалып ҡуйҙым. Уның һиҙгер етәкселеге аҫтында мин таҫыллығымды бермә-бер арттырҙым һәм аҙаҡ тыныс күңел менән үҙ аллы юлға сыға башланым.\n– Ниндәй автомобилдәрҙә йөрөгәнегеҙ булды?\n– Беренсе машинамды ҡулдан алдыҡ. Автомат коробкалы, руле уң яҡта урынлашҡан зөбәржәт төҫөндәге Toyota Vistaны беҙ тәү күреүҙән үк оҡшаттыҡ. Хужаһы тәрбиәләп, бөхтә йөрөткән. Салонына хатта аяҡ кейемдәрен сисеп ултырыу теләге тыуғайны. 26 мең һумлыҡ машина алырға иҫәп тотҡайныҡ, һөҙөмтәлә әлегеһен 126 мең һумға кредитҡа алып ҡайттыҡ. Уның менән 5–6 йыл самаһы йөрөнөм. Уң рулле автомобилдәрҙе тиҙҙән тыясаҡтар тигән тауыш сыҡҡас, һатып ебәрергә тура килде.\nБер мәл иптәшем бергәләп салонға барып килергә саҡырҙы. Буштан-бушҡа йөрөгө килмәһә лә, теләгенә ҡаршы төшмәнем. Байтаҡ ҡына салонды иңләнек. Аҙаҡ ул мине тышта торған кирбес төҫөндәге япон машинаһы – Honda Jazz автомобиле эргәһенә алып килде. “Һинең кеүек ижади кешегә Jazz һүҙе нығыраҡ килешә”, – тип асҡыстарҙы миңә һондо. Бындай ҙур бүләк алыуыма бер килке ышанмай торҙом. Автомобилем көндән-көн нығыраҡ ҡыуандырҙы: яғыулыҡты аҙ “ашай”, идара итеүе еңел, салоны ла уңайлы. Тик ҡышын ҡарлы урамдарҙан үтеү ҙур бәләгә әйләнде, көрәк тотоп ҡаҙып сығарған саҡтарым да булды. Шул ваҡытта көслөрәк машина тураһында хыяллана башланым. Әлеге Lexus RX 330 осрағайны, һис икеләнмәйенсә алырға булдыҡ. Кроссовер, тулы приводлы, бейек булыуын шундуҡ ыңғай баһаланым.\nБынан тыш миңә 8 кешегә иҫәпләнгән Hyundai Starex микроавтобусын да йөрөтөү бәхете лә тейҙе. Уның менән күмәкләп ял итергә йөрөү уңайлы ине.\n– Эльмира Рәдиф ҡыҙы, машинаны ҡарҙан көрәп сығарған саҡтар ҙа булды тиһегеҙ, ә автосервис, автойыуыу урындарына йыш йөрөйһөгөҙмө?\n– Дөрөҫөн әйткәндә, мин автомобилемде тейешле кимәлдә тәрбиәләп өлгөрә алмайым. Өс йәшлек ҡыҙымды эйәртеп йөрөү уңайһыҙ. Шуға иптәшемдең ярҙам ҡулынан баш тартмайым. Сөнки ул машина йәнле кеше, тимер-томор менән булышыуҙан күңел кинәнесе ала. Бөхтәлекте ярата, техниканың ҡоролошон яҡшы аңлай. Шуға машина йүнәтеү эшен дә уға ышанып тапшырам.\n– Уйлап ҡараһаң, кеше ғүмеренең байтаҡ ҡына өлөшөн “тимер арғымаҡ” менән үткәрә: таҙарта, йүнәтә, идара итә. Шуға ҡайһы бер водителдәрҙең уның менән дуҫтарса һөйләшеп китеүе лә сәйер тойолмай кеүек…\n– Эйе, беҙ ҙә автомобилебеҙҙе ғаилә ағзаһы кеүек ҡабул итәбеҙ, аралашабыҙ. Мин уның да йәне барлығына ышанам. Машина эшләй, беҙҙе йөрөтә икән, тимәк, ул ниндәйҙер энергия сығара. Уны дөрөҫ ҡабул итергә һәм шул әйләнеште боҙмаҫҡа тейешбеҙ. Үҙем ошоға инанғаным бар. Ҡышын ишек алдында ныҡ ҡына батҡан саҡта автомобилемә бер-ике матур һүҙ әйтеү етә: соҡорҙан елдереп сыға. Бер танышым кәңәше буйынса, машина үпкәләп ҡалмаһын тип, һатҡан саҡта эсенә тәм-том ҡалдырып китәбеҙ.\n– Әгәр ҙә бер генә минутҡа бөтә ҡатын-ҡыҙҙар ҙа водитель танытмаһынан мәхрүм ителгән тип күҙ алдына килтерһәк?..\n– Юлдар бөтөнләй тиерлек бушап ҡалыр ине. Ә бына ҡатын-ҡыҙҙың “тере ҡулһыҙ” ҡалыуын күҙ алдына ла килтерә алмайым. Уларға көндәлек эштәрен башҡарыу бик ауырға төшөр ине, минеңсә. Ҡатын-ҡыҙ иғтибарын, әсә һөйөүен бер нәмә лә алыштыра алмай. Ә заман йәш быуындың төрлө яҡлап үҫешкән булыуын талап итә. Атай-әсәйҙең бурысы – уларға тормошта үҙ юлдарын табырға ярҙам итеү. Әлбиттә, ике яҡҡа ла тәғәйенләнеш табыу өсөн байтаҡ эҙләнергә тура килә.\nБеҙ өлкән ҡыҙҙарыбыҙ Милана менән Камилланы фигуралы шыуыу, гимнастика, пианино, фортепиано, дзюдо кеүек түңәрәктәргә йөрөттөк. Фигуралы шыуыуға ғына Спорт һарайына көнөнә ике тапҡыр – иртәнге 7-лә һәм киске 11-ҙә барырға тура килә ине. Өйгә, Һупайлы биҫтәһенә, ҡайтып еткәнсе ҡара төн етә торғайны. Шуға эргәлә ошондай яуаплы эштәрҙе ышанып тапшырырҙай олатай-өләсәй булыуы хәлде күпкә еңеләйтә. Ә улар мобиль дә булһа, тағы ла яҡшыраҡ.\nСпектаклдәрҙән бушаған мәлдәрҙә мин төрлө саралар, туйҙар алып барыу менән дә шөғөлләнәм. Байтаҡ ҡына күлдәк-костюмдар, ойоштороу кәрәк-яраҡтарын үҙеңә хәстәрләргә тура килә. Уларҙы йөкмәп, байрамса биҙәнеп, автобуста йөрөп булмай, уңайһыҙ. Ә такси саҡыртһаң, сығымдарҙың осо күренмәйәсәк.\n– Ҡыҙҙарығыҙ үҙ урындарын таптымы?\n– Эйе, бөгөнгө көндә ҡыҙҙарым үҙ урындарын тапты тип әйтә алам. Өлкән ҡыҙым иҡтисад йүнәлеше буйынса белем алып, Ҡытайҙа уҡыуын камиллаштыра, ә уртансы ҡыҙым минең эҙҙән китте – сәнғәт юлын һайлап, Ҡазанда уҡып йөрөй. Иң кесе ҡыҙыбыҙға Раминаға әле ни бары 3 йәш. Өсөһө менән дә декрет ялында ултырҙым. Әле лә өлкән ҡыҙҙарым шуның өсөн рәхмәтле миңә. Бала саҡтары тураһында ни генә һораһалар ҙа, уларға бәйән итерлек хәтирәләрем бар. Ҡасан тәпәй китеүҙәре, ҡасан телдәре асылыуы, ниндәй уйындар яратыуҙары – һәммәһен дә беләм. Әсә кешегә ошонан да ҙурыраҡ бәхет юҡтыр ул.\n– Һеҙ нескә күңелле ҡатын да, оло йөрәкле әсәй ҙә, ә айғырҙай автомобиль руле артында ултырған Эльмира Саматова ниндәй?\n– Машина йөрөтөү – сәнғәт, ул һине башҡаларға ҡарата сабыр, миһырбанлы булырға өйрәтә. Юлда мин һаҡ водитель, киҫкен хәрәкәттәр яһамаҫҡа тырышам. Башҡалар менән ярышыуҙан бөтөнләй тыйылам. Нисек кенә ҡабаланһаң да, 5 минут ҡына отоуың мөмкин. Уҙып китергә теләүселәргә лә ҡамасауламайым. Кем белә, бәлки, уның ысынлап та ашығырға мөһим сәбәбе барҙыр? Ҡайһы саҡта юлда үҙҙәрен үтә иркен тотоп, башҡаларға хәүеф тыуҙырған водителдәр асыуға тейә, әлбиттә. Ул саҡта әрләп тә алам үҙҙәрен. Ғәҙәттә, водитель таныҡлығын имтихан тапшырып, машинаны эшләп тапҡан аҡсаға алған кеше юлда “текә”ләнмәй.\n– Машина йөрөтөү кимәле менән ҡәнәғәт булмағандар водителде йә юл ситенә ҡыҫып, йә тиҙлекте кәметергә мәжбүр итеп “уҡытып” китеүсән. Һеҙ ундайҙарға нисек ҡарайһығыҙ?\n– Мин барыһын да Хоҙай Тәғәлә күрә тигән принцип менән йәшәйем. Бөгөн – һине, иртәгә уны кемдер ҡыҫыуы ихтимал. Үсләшеү, кемгәлер дөрөҫлөк иҫбат итеү – юлда бөтөнләй килешмәгән эш. Иҫәр менән иҫәр булма тип юҡҡа әйтмәгәндәр бит.\nМинеңсә, руль артында ир-ат үҙен агрессивыраҡ тота, сөнки уларҙа лидерлыҡ сифаты өҫтөнлөк итә. Ә ҡатын-ҡыҙҙар теләгән бер хәлде көйләп, шымартып ҡуя. Шуға ла мин иптәшемдең ҡыҙып китеүен шәйләп ҡалыу менән тынысландырырға ашығам. Юлда бер яңылыш хәрәкәт кеше ғүмере менән иҫәпләнә бит.\n– Һеҙҙеңсә, тәртип боҙоу күренештәрен кәметер өсөн ниндәй саралар күрергә кәрәк?\n– Һәр эштең башында мотивация тора. Әгәр ҙә кеше ыңғай яҡҡа үҙгәрергә теләй икән, тимәк, үҙенә этәргес көс табырға тейеш. Юл-транспорт фажиғәһенә осрамаған водителдәрҙең страховка хаҡы йылдан-йыл кәмей барыуы уны юлда үҙен иғтибарлыраҡ, иплерәк тотоуға булышлыҡ итә ине. Ошондай дәртләндереүсе программалар индерелеп торһа, хәлдең яҡшырыуы мөмкин, минеңсә. Бының өсөн водителдәргә машина йөрөтөү һәләтен камиллаштырыусы махсус тренингтар үтеү ҙә ыңғай һөҙөмтә бирер ине. Минең иптәшем тап ошондай курстар ойоштороу менән мәшғүл. Ул әлеге курсты тамамлағандан һуң кеше юлда үҙен күпкә ышаныслыраҡ тотоуын һәм аварияға һирәгерәк осрауын билдәләй.\nБынан тыш беҙгә тағы ла машиналарға урынлаштырылған яһалма интеллект ярҙам итәсәк. Был йәһәттән ғалимдар яңынан-яңы системалар булдырыу өҫтөндә эшләй. Мәҫәлән, автомобилдә урынлаштырылған ҡоролма алкоголь еҫен тойоу менән машинаға ҡабынырға ирек бирмәй. Тимәк, иҫерек килеш автомобиль менән идара итеү мөмкинлеге бөтөнләй юҡҡа сығасаҡ. Тиҙлек режимын көйләү ҙә ҡаралған. Водитель тиҙлеген билдәләнгән сиктән арттырып ебәрһә, әлеге система уны рөхсәт ителгән кимәлгә төшөрәсәк. Әгәр бына ошондай нанотехнологиялар беҙгә лә килеп етһә, юлда йөрөү хәүефһеҙерәк булыр ине.\nБыл асыштарҙы ҡулланыу өсөн беҙҙең илгә тәү сиратта юлдарҙы тәртипкә килтерергә кәрәк. Уларҙың сифатын сит илдәрҙекенә еткереү мөһим. Сөнки автомобиль өсөн асыҡ юл һәм асыҡ билдә-һыҙыҡтарҙың булыуы мөһим.\n– Әлеге мәлдә ниндәй автомобиль тураһында хыялланаһығыҙ?\n– Үҙемдең автомобилем менән тулыһынса ҡәнәғәтмен. Ә шулай ҙа берәй ҡасан яңы машина алыу мөмкинлеге сыҡһа, ынйы төҫөндәгеһен һайлар инем.\n– Үҙегеҙҙе ниндәй автомобиль менән сағыштыраһығыҙ?\n– Lexus минең барлыҡ асылымды сағылдыра кеүек. Шулай ҙа икебеҙҙе лә берләштергән бер мөһим уртаҡ һыҙатты тоям – ул асыҡлыҡ. Машинаның “йөҙө”, алғы фаралары ла, кеше ҡарашы кеүек, холоҡ, темперамент сағылдырыуға һәләтле. Бына Lexusҡа бер күҙ һалыу менән көслө, әммә шул уҡ ваҡытта наҙлы һәм алсаҡ ҡыҙ күҙ алдыма баҫа.\n– Эльмира Рәдиф ҡыҙы, ҡыҙыҡлы әңгәмәгеҙ өсөн ҙур рәхмәт! Яңы йылда Һеҙгә хәйерле юлдарҙа имен йөрөргә насип булһын!\nЕтештереүсе ил – Япония;\nАвтомобиль класы – премиум;\nКузовы – кроссовер;\nДвигатель күләме – 3310 см2;\nТапшырыусы ҡап – автомат;\nЯғыулыҡ сығымы – трассала – 9,8, ҡала эсендә – 13,1 л;\nПриводы – тулы;\nҠеүәте – 230 ат көсө;\nБагажнигы – 439 л;\nЯғыулыҡ багының күләме – 72 л;\nМаксималь тиҙлеге – сәғәтенә 180 саҡрым;\nБаза комплектацияһы: рулдең гидро-көсәйткесе, круиз-контроль, парктроник, күп функциялы борт компьютеры, хәүефһеҙлек мендәрҙәре, климат-контроль.


Ауылпиада, пьеса... » "Урал" гәзите\nҠыштың - һуңғы, яҙҙың тәүге айы төрлө мәҙәни, спорт сараларына бай булды. Сараларҙа әхмәрҙәр ихлас ҡатнашты, күңел асты, концерт-пьесалар ҡарап кинәнде.\nВатанды һаҡлаусылар көнөндә “Йәгеҙ әле, егеттәр!” конкурсы үтте. Конкурста ауылдың Шауым, Урта, Ҡалмаҡ урамдары ир-егеттәре көс һынашты. “Әхмәр батырҙары” (Алик Юлышев, Вадим Мөхәмәтғәлин, Айгиз Абдрахманов, Денис Юлышев, Вадим Әҙелмырҙин), “Кирәл бөркөттәре” (Нәғим Хәмзин, Илмир Сәлимов, Эдуард Зәбиров, Илнур Нәҙербаев, Фәиз Йосопов) һәм “Шәп егеттәр” (Марс Зияев, Хәлим Хөснөтдинов, Владимир Максимов, Вил Абдуллин, Алмаз Малыбаев) командалары визит карточкалары, девизы, йыры менән жюри ағзаларын таныштырғандан һуң, конкурс башланды. Ир-егеттәр һалдат һурпаһын татыған мәлдәрен иҫкә алып, гер күтәреү, иҙәндән ҡалҡыныу, арҡан тартышыу, армрестлинг, картуф әрсеү буйынса көстәрен, аш-һыуға, йыр-бейеүгә маһирлыҡтарын һынаны, мода күрһәтеп, тамашасыны көлдөрөп тә алды. Егет кешегә етмеш төрлө һөнәр ҙә аҙ тигәндәй, егеттәр тамашасы алдында балта һабы яһаны. Һәр команданан бер оҫта балта һабы эшләп, жюри хөкөмөнә сығарҙы. Командалар ағзалары Марс Зияев, Фәиз Йосопов, Айгиз Абдрахмановтың эшләгән балта һаптарын халыҡ шунда уҡ һатып та алды.\nБашҡорт элек-электән йылҡы тотҡан. Хужалыҡта алыштырғыһыҙ ярҙамсы, яу яланында яуҙашы булған атты команда ағзалары “һә” тигәнсе егеп-туғарып та ҡуйҙы. Шулай ҙа “Шәп егеттәр” командаһынан Марс Зияев иң шәбе булды. Капитандар ҙа конкурста үҙ көсөн һынаны, төрлө һорауҙарға яуап бирҙе.\nКөсөргәнешле ярышта командалар бирешергә теләмәне. Шулай ҙа Шауым урамының “Шәп егеттәр” командаһы етеҙерәк, сосораҡ булды һәм алға сыҡты. Улар I урынды, Ҡалмаҡ, Урта урам ир-уҙамандары II урын алды. Конкурс йыр-бейеү менән аралаштырылып барҙы, күңелле тамаша сәй табыны менән тамамланды.\nҠоҙғон-Әхмәрҙә ҡышҡы спорт уйындары - “Ауылпиада” үткәреү йолаға әйләнде. Быйылғы спорт сараһы Ғаилә йылына арналды. Ауылдаштар саңғы, сана ярыштарында ҡатнашты, регби уйнаны. Ат сабышынан тамаша ҡылды. Саңғыла уҙышыу буйынса ярышта һәр категория буйынса еңеүселәр билдәләнде. Ғаиләләр санала ярышты. Регби уйнау буйынса Урта урам командаһы еңеүсе булды. Тамашасы түҙемһеҙләнеп ат сабышын көтөп алды. Бәйгелә 6 ат ҡатнашты. 5 саҡрымға сабышыуҙа Илнур Нәҙербаев “Байрам” ҡушаматлы атында (хужаһы - Рим Абдуллин) финишҡа тәүге булып килде. Икенсе булып Рәсүл Юлышев “Шонҡар” ҡушаматлы атында, Илмир Сәлимов “Армат” ҡушаматлы аты менән өсөнсө булып килде. Еңеүселәргә Грамоталар, бүләктәр тапшырылды.\nӘхмәрҙәр борхоп ултырған самауырҙарҙан сәй эсеп йылынды. Йылдағыса Әхмәр халҡы әүҙем булды, һәр ярышта ихлас ҡатнашты. Ә шулай ҙа Алмаз Малыбаев, Наил Малыбаев, Рәсүл Юлышев, Хәлим Хөснөтдинов, Эдуард Зәбиров, Владимир Максимов, Илмир Сәлимов, балалар - Сәлих Абдуллин, Вилиә Абдуллина, Иҙел Хөснөтдинов, Альберт Вәлиев, Шакир Һарунов, Усман Хәйруллин, Айгөл Вәлиева үҙҙәрен оҫта саңғысылар итеп күрһәтте.\nАҙна һайын билдәләнгән байрамдар, мәҙәни, спорт саралары 8-9 март пьеса-концерт менән йомғаҡланды. Ҡатын-ҡыҙҙар байрамы уңайынан “Кирәл” драма түңәрәге үҙешмәкәр артистары ауылдаштары өсөн Илшат Йомағоловтың “Мөхәббәт ҡоштары” исемле коме- дияһын сәхнәләштерҙе. Әйткәндәй, ошо комедия менән “Кирәл” драма түңәрәге районда Арыҫлан Мөбәрәков иҫтәлегенә арнап өс йылға бер үткәрелгән “Инйәр хазиналары” драма түңәрәктәре араһындағы конкурста быйыл гран-приға лайыҡ булды. Үҙешмәкәр артистар - Динә Шәйәхмәтова, Зилә Мөхәмәҙиева, Клара Малыбаева, Резеда Абдуллина, Нәғим һәм Наил Хәмзиндар, Юлай Ғилманов, Илмир Сәлимов тамашасыны илатҡансы көлдөрҙө лә, уйландырҙы ла.... Спектакль барыһына ла оҡшаны.\nБайрам тантанаһында актив ауылдаштарға Рәхмәт хаттары, бүләктәр тапшырылды. Гүзәл заттар өсөн Илнур, Илфат Нәҙербаевтар, Алик Юлышевтар матур йырҙар йырланы. Сара бағыусылары Раян, Илгиз Һаруновтар, Нажия Вәлиева, Әҡсән Юлышев, мәҙәниәт йорто, китапхана хеҙмәткәрҙәре, ағинәйҙәр ойошмаһы ярҙамы менән ойошторолған сәй табыны янында дауам итте.\nҒәли Хәмзин исемендәге Әхмәр мәҙәниәт йортоноң художество етәксеһе.


Республикала башҡорт авторҙарының 100 китабын уҡырға кәңәш бирәләр // Йәмғиәт | новости башинформ.рф\n18:29, 14 ноября 2019 Йәмғиәт\nФото: Башҡортостан Республикаһы Дәүләт Йыйылышы\n«Республикабыҙ әҙәби традицияларға, яҙыусыларға һәм шағирҙарға бай, – тине республиканың Дәүләт Йыйылышы рәйесе Константин Толкачев. – Яҙыусылар берләшмәһендә яңы исемдәр барлыҡҡа килә, заманса хикәйәләр, повестар һәм романдар, шиғри йыйынтыҡтар донъя күрә. Авторҙар менән ижади осрашыуҙарҙы йышыраҡ ойошторорға, уларҙың әҫәрҙәрен тикшереүҙә ҡатнашырға, баһа бирергә, фекер алышырға кәрәк. Иң мөһиме, халыҡ күберәк уҡый башлаһын ине».\nСпикер һүҙҙәренсә, йәштәр араһында бөтөнләй китап уҡымаусылар йылдан-йыл арта, ҡайһы берәүҙәр үҙ фекерен аңлайышлы итеп әйтеп бирә алмай.\n«Туған телгә 100 аҙым» проектын уңышлы бойомға ашырыу өсөн унда киң мәғлүмәт сараларының, төрлө кимәлдәге белем биреү учреждениеларының, китапханаларҙың һәм театрҙарҙың, йәмәғәт ойошмаларының, һәр ғаиләнең әүҙем ҡатнашыуы зарур, тип билдәләне Константин Толкачев.\n«Халыҡҡа ошо китаптар хаҡында мәғлүмәт бирергә, уларҙы ҡыҙыҡһындырырға кәрәк, ләкин мәжбүр итергә ярамай», – тип өҫтәне Башҡортостан Республикаһы Дәүләт Йыйылышы рәйесе.\nУҡырға тәҡдим ителгән китаптар исемлеге менән тиҙҙән Әхмәтзәки Вәлиди исемендәге Милли китапхана сайтында танышырға мөмкин.\nТеги: акция, әҙәбиәт, Башҡортостан Республикаһының Милли китапханаһы


Рөстәм Хәмитов яҙғы баҫыу эштәренә әҙерлек буйынса кәңәшмәлә ҡатнашты // Сәйәсәт | новости башинформ.рф\nРөстәм Хәмитов яҙғы баҫыу эштәренә әҙерлек буйынса кәңәшмәлә ҡатнашты\n9:54, 29 марта 2012 Сәйәсәт\n28 мартта Воронежда Башҡортостан Президенты Рөстәм Хәмитов төбәктәрҙең яҙғы сәсеүгә әҙерлегенә арналған кәңәшмәлә ҡатнашты. Уны Рәсәй Федерацияһы Хөкүмәте Рәйесе Владимир Путин үткәрҙе. Кәңәшмәлә ауыл хужалығы етештереүселәрен яғыулыҡ-майлау материалдары, минераль ашламалар, орлоҡ, техника һәм кәрәкле финанс ресурстары менән тәьмин итеү мәсьәләләре ҡаралды, тип хәбәр иттеләр республика башлығының матбуғат хеҙмәтендә.\nБелешмә өсөн. Быйыл Башҡортостанда 2 млн 152 мең гектар майҙанда яҙғы сәсеү үткәреү планлаштырылған. Шуларҙан яҙғыһын сәселеүсе иген культураларына 1 млн 390 мең гектар тура килә. Республикала һорау менән ҡулланған һәм табышлы культураларҙың сәсеүлектәре арттырылған: рапс майҙаны – 2 тапҡырға, ҡарабойҙай – 27 процентҡа, соя – 18 процентҡа, картуф һәм йәшелсәләр – 1 процентҡа, шәкәр сөгөлдөрө – 5 процентҡа. 475 мең гектар майҙанда ужым культуралары сәселгән.\nФедераль һәм республика бюджеттарынан яҙғы сәсеү кампанияһына 1,2 млрд һумдан ашыу сумма йүнәлтеү планлаштырыла.